title: Deċiżjoni tal-Kunsill tal-21 ta’ Ottubru 2010 dwar il-pożizzjoni li għandha tittieħed mill-Unjoni Ewropea fil-Kunsill ta’ Stabbilizzazzjoni u Assoċjazzjoni stabbilit bil-Ftehim dwar Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Kroazja, min-naħa l-oħra, fir-rigward tal-adozzjoni tad-dispożizzjonijiet dwar il-koordinazzjoni tas-sistemi ta’ sigurtà soċjali

text:
               23.11.2010

               MT

               Il-Ġurnal Uffiċjali tal-Unjoni Ewropea

               L 306/35

         DEĊIŻJONI TAL-KUNSILL
   tal-21 ta’ Ottubru 2010
   dwar il-pożizzjoni li għandha tittieħed mill-Unjoni Ewropea fil-Kunsill ta’ Stabbilizzazzjoni u Assoċjazzjoni stabbilit bil-Ftehim dwar Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Kroazja, min-naħa l-oħra, fir-rigward tal-adozzjoni tad-dispożizzjonijiet dwar il-koordinazzjoni tas-sistemi ta’ sigurtà soċjali
   (2010/702/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 79(2)(b), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               L-Artikolu 47 tal-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Kroazja, min-naħa l-oħra (1) (“il-Ftehim”), jipprevedi li l-Kunsill ta’ Stabbilizzazzjoni u Assoċjazzjoni għandu b’deċiżjoni jadotta d-dispożizzjonijiet adatti li jimplimentaw l-objettivi stabbiliti f’dan l-Artikolu.

               (2)

               F’konformità mal-Artikoli 1 u 2 tal-Protokoll (Nru 22) dwar il-Pożizzjoni tad-Danimarka, annessa għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, id-Danimarka mhix qed tieħu sehem fl-adozzjoni ta’ din id-Deċiżjoni u mhix marbuta biha jew soġġetta għall-applikazzjoni tagħha.

               (3)

               F’konformità mal-Artikoli 1 u 2 tal-Protokoll (Nru 21) dwar il-Pożizzjoni tar-Renju Unit u l-Irlanda fir-rigward tal-Ispazju ta’ Libertà, Sigurtà u Ġustizzja, anness għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, u mingħajr preġudizzju għall-Artikolu 4 ta’ dak il-Protokoll, dawk l-Istati Membri mhumiex qed jieħu sehem fl-adozzjoni ta’ din id-Deċiżjoni u mhumiex marbutin biha jew soġġetta għall-applikazzjoni tagħha.

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed mill-Unjoni Ewropea fi ħdan il-Kunsill ta’ Stabbilizzazzjoni u Assoċjazzjoni stabbilit mill-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Kroazja, min-naħa l-oħra, fir-rigward tal-implimentazzjoni tal-Artikolu 47 tal-Ftehim għandha tkun ibbażata fuq l-abbozz ta’ deċiżjoni tal-Kunsill ta’ Stabbilizzazzjoni u Assoċjazzjoni mehmuż ma’ din id-Deċizjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, il-21 ta’ Ottubru 2010.

            Għall-Kunsill

            Il-President

         J. MILQUET

      (1)  ĠU L 26, 28.1.2005, p. 3.
    ---documentbreak---

               23.11.2010

               MT

               Il-Ġurnal Uffiċjali tal-Unjoni Ewropea

               L 306/36

         Abbozz
   DEĊIŻJONI Nru …/… TAL-KUNSILL TA’ STABBILIZZAZZJONI U ASSOĊJAZZJONI
   stabbilit mill-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Kroazja, min-naħa l-oħra.
   ta’ …
   fir-rigward tad-dispożizzjonijiet dwar il-koordinazzjoni tas-sistemi ta’ sigurtà soċjali li jinsabu fil-Ftehim ta’ Stabbilizzazzjoni u Assoċjazzjoni
   IL-KUNSILL TA’ STABBILIZZAZZJONI U ASSOĊJAZZJONI,
   Wara li kkunsidra l-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Kroazja, min-naħa l-oħra (1), u b’mod partikolari l-Artikolu 47 tiegħu,
   Billi:

               (1)

               L-Artikolu 47 tal-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Kroazja, min-naħa l-oħra (“il-Ftehim”) jipprevedi l-koordinazzjoni tas-sistemi ta’ sigurtà soċjali tal-Kroazja u l-Istati Membri u jistabbilixxi l-prinċipji din il-koordinazzjoni.

               (2)

               L-Artikolu 47 tal-Ftehim jipprevedi li l-Kunsill ta’ Stabbilizzazzjoni u Assoċjazzjoni għandu jadotta Deċiżjoni bil-fini tal-implimentazzjoni tal-objettivi stabbiliti f’dak l-Artikolu.

               (3)

               Fir-rigward tal-applikazzjoni tal-prinċipju tan-nondiskriminazzjoni, din id-Deċiżjoni m’għandha tagħti l-ebda drittijiet addizzjonali li jirriżultaw minn ċerti fatti jew avvenimenti li jseħħu fit-territorju tal-Parti Kontraenti l-oħra, fejn tali fatti jew avvenimenti ma jittieħdux f’konsiderazzjoni taħt il-leġislazzjoni tal-ewwel Parti Kontraenti, ħlief għad-dritt tal-esportazzjoni ta’ ċerti benefiċji.

               (4)

               Fl-applikazzjoni ta’ din id-Deċiżjoni, id-dritt tal-ħaddiema Kroati għal benefiċċji familjari għandu jkun suġġett għall-kondizzjoni li l-membri tal-familja tagħhom jirresjedu legalment ma’ dawn il-ħaddiema fl-Istat Membru fejn il-ħaddiema huma impjegati. Din id-Deċiżjoni m’għandha tagħti l-ebda dritt għall-benefiċċji familjari fir-rigward tal-membri tal-familji tagħhom li jirresjedu fi stat ieħor, pereżempju l-Kroazja.

               (5)

               Ir-Regolament tal-Kunsill (KE) Nru 859/2003 (2) diġà jestendi d-dispożizzjonijiet tar-Regolament (KEE) Nru 1408/71 u r-Regolament (KEE) Nru 574/72 għal ċittadini ta’ pajjiżi terzi li mhumiex diġà koperti minn dawk id-dispożizzjonijiet unikament minħabba ċ-ċittadinanza tagħhom. Ir-Regolament Nru 859/2003 diġà jkopri l-prinċipju tal-aggregazzjoni tal-perijodi ta’ assigurazzjoni miksuba mill-ħaddiema Kroati fid-diversi Stati Membri rigward id-dritt għal ċerti benefiċċji, kif ġie stabbilit fl-ewwel inċiż tal-Artikolu 47(1) tal-Ftehim.

               (6)

               Jista’ jkun meħtieġ li jkunu stabbiliti dispożizzjonijiet speċjali li jikkorrispondu għall-karatteristiċi speċifiċi tal-leġislazzjoni tal-Kroazja, sabiex tiġi ffaċilitata l-applikazzjoni tar-regoli tal-koordinazzjoni.

               (7)

               Biex jiġi żgurat il-funzjonament bla problemi tal-koordinament tas-sistemi ta’ sigurtà soċjali tal-Istati Membri u tal-Kroazja, huwa meħtieġ li jiġu previsti dispożizzjonijiet speċifiċi fir-rigward tal-kooperazzjoni bejn l-Istati Membri u l-Kroazja kif ukoll bejn il-persuna kkonċernata u l-istituzzjoni tal-istat kompetenti.

               (8)

               Għandhom jiġu adottati dispożizzjonijiet transitorji biex jiġu protetti l-persuni koperti minn dan ir-Regolament u biex jiġi żgurat li ma jitilfux id-drittijiet b’riżultat tad-dħul fis-seħħ tiegħu,

         ADOTTA DIN ID-DEĊIŻJONI:
   PARTI I

      DISPOŻIZZJONIJIET ĠENERALI

   Artikolu 1
   Definizzjonijiet
   1.   Għall-finijiet ta’ din id-Deċiżjoni:

               (a)

               “Ftehim” ifisser il-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Kroazja, min-naħa l-oħra;

               (b)

               “Regolament” tfisser ir-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta’ sistemi ta’ sigurtà soċjali (3) kif japplikaw fl-Istati Membri tal-Unjoni Ewropea;

               (c)

               “Regolament ta’ implimentazzjoni” tfisser ir-Regolament (KE) Nru 987/2009 tal-Parlament Ewropew u tal-Kunsill tas-16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tas-sistemi tal-iskemi ta’ sigurtà soċjali (4);

               (d)

               “Stat Membru” ifisser Stat Membru tal-Unjoni Ewropea;

               (e)

               “ħaddiem” tfisser,

                           (i)

                           għall-finijiet tal-leġislazzjoni ta’ Stat Membru, persuna li tkun qiegħda twettaq attività bħala persuna impjegata fi ħdan it-tifsira tal-Artikolu 1 (a) tar-Regolament;

                           (ii)

                           għall-finijiet tal-leġislazzjoni tal-Kroazja, persuna li tkun qiegħda twettaq attività bħala persuna impjegata fit-tifsira ta’ dik il-leġislazzjoni;

               (f)

               “membru tal-familja” tfisser,

                           (i)

                           għall-finijiet tal-leġislazzjoni ta’ Stat Membru, membru tal-familja fit-tifsira tal-Artikolu 1(i) tar-Regolament;

                           (ii)

                           għall-finijiet tal-leġislazzjoni tal-Kroazja, membru tal-familja fit-tifsira ta’ dik il-leġislazzjoni;

               (g)

               “leġislazzjoni” tfisser,

                           (i)

                           fir-rigward tal-Istati Membri, leġislazzjoni fit-tifsira tal-Artikolu 1(l) tar-Regolament kif applikabbli għall-benefiċċji koperti minn din id-Deċiżjoni;

                           (ii)

                           fir-rigward tal-Kroazja, il-leġislazzjoni rilevanti kif applikabbli fil-Kroazja fir-rigward tal-benefiċċji koperti minn din id-Deċiżjoni;

               (h)

               “benefiċċji” tfisser,

                           —

                           il-pensjonijiet tax-xjuħija,

                           —

                           il-pensjonijiet tas-superstiti,

                           —

                           il-pensjonijiet fir-rigward ta’ inċidenti fil-post tax-xogħol u mard marbut max-xogħol,

                           —

                           il-pensjonijiet tal-invalidità marbutin ma’ inċidenti fil-post tax-xogħol u mard marbut max-xogħol,

                           —

                           l-allowances għall-familja;

               (i)

               “benefiċċji esportabbli” tfisser,

                           (i)

                           fir-rigward tal-Istati Membri:

                                       —

                                       il-pensjonijiet tax-xjuħija,

                                       —

                                       il-pensjonijiet tas-superstiti,

                                       —

                                       il-pensjonijiet fir-rigward ta’ inċidenti fil-post tax-xogħol u mard marbut max-xogħol,

                                       —

                                       il-pensjonijiet tal-invalidità marbutin ma’ inċidenti fil-post tax-xogħol u mard marbut max-xogħol,

                                 fit-tifsira tar-Regolament, bl-eċċezzjoni ta’ benefiċċji speċjali mhux kontributorji fi flus kif elenkati fl-Anness X għar-Regolament;

                           (ii)

                           fir-rigward tal-Kroazja, il-benefiċċji korrispondenti previsti fil-leġislazzjoni tal-Kroazja, bl-eċċezzjoni ta’ benefiċċji speċjali mhux kontributorji fi flus kif stabbilit fl-Anness I għal din id-Deċiżjoni;

         2.   Termini oħrajn użati f’din id-Deċiżjoni għandu jkollhom it-tifsira mogħtija lilhom:

               (a)

               fir-rigward tal-Istati Membri, fir-Regolament u fir-Regolament ta’ implimentazzjoni;

               (b)

               fir-rigward tal-Kroazja, il-leġislazzjoni rilevanti kif applikabbli fil-Kroazja.

         Artikolu 2
   Persuni koperti
   Din id-Deċiżjoni għandha tapplika:

               (a)

               għall-ħaddiema li huma ċittadini Kroati u li huma jew kienu impjegati legalment fit-territorju tal-Istati Membri u li huma jew kienu suġġetti għal-leġislazzjoni ta’ Stat Membru jew iktar, u s-superstiti tagħhom;

               (b)

               għall-membri tal-familja tal-ħaddiema msemmija fil-punt (a) bil-kondizzjoni li dawn il-membri tal-familja ikunu jew kienu residenti legalment mal-ħaddiem ikkonċernat waqt li l-ħaddiem ikun imjegat fi Stat Membru;

               (c)

               għall-ħaddiema li huma ċittadini ta’ Stat Membru li huma jew li kienu impjegati legalment fit-territorju tal-Kroazja u li huma jew kienu soġġetti għal-leġislazzjoni tal-Kroazja, u s-superstiti tagħhom; u

               (d)

               għall-membri tal-familja tal-ħaddiema msemmija fil-punt (c) bil-kondizzjoni li dawn il-membri tal-familja jkunu jew kienu residenti legalment mal-ħaddiem ikkonċernat waqt li l-ħaddiem ikun impjegat fil-Kroazja.

         Artikolu 3
   Trattament ugwali
   1.   Il-ħaddiema li huma ċittadini Kroati u li huma impjegati legalment fi Stat Membru, u kwalunkwe membru tal-familja tagħhom li jirresjedi legalment magħhom, għandhom igawdu, fir-rigward tal-benefiċċji fit-tifsira tal-Artikolu 1(1)(h), trattament ħieles minn kwalunkwe diskriminazzjoni bbażata fuq iċ-ċittadinanza b’relazzjoni maċ-ċittadini tal-Istati Membri li fihom dawn il-ħaddiema huma impjegati.
   2.   Il-ħaddiema li huma ċittadini ta’ Stat Membru li huma impjegati legalment fil-Kroazja, u kwalunkwe membru tal-familja tagħhom li jirresjedi legalment magħhom, għandhom igawdu, fir-rigward tal-benefiċċji fit-tifsira tal-Artikolu 1(1)(h), trattament ħieles minn kwalunkwe diskriminazzjoni bbażata fuq iċ-ċittadinanza b’relazzjoni maċ-ċittadini Kroati.
   PARTI II

      RELAZZJONIJIET BEJN L-ISTATI MEMBRI U L-KROAZJA

   Artikolu 4
   Revoka ta’ Klawsoli ta’ Residenza
   1.   Il-benefiċċji esportabbli fit-tifsira tal-Artikolu 1(1)(i), li għalihom għandhom dritt il-persuni msemmija fl-Artikolu 2(a) u (c), m’għandhom ikunu soġġetti għal ebda tnaqqis, modifika, sospensjoni, irtirar jew konfiska minħabba l-fatt li l-benefiċjarju jkun qiegħed jirresjedi,

               (i)

               għall-fini ta’ benefiċċju skont il-leġislazzjoni ta’ Stat Membru, fi ħdan it-territorju tal-Kroazja; jew

               (ii)

               għall-fini tal-benefiċċju skont il-leġislazzjoni tal-Kroazja, fi ħdan it-territorju ta’ Stat Membru.

         2.   Il-membri tal-familja ta’ ħaddiem kif imsemmi fl-Artikolu 2(b) huma intitolati għall-benefiċċji esportabbli fit-tifsira tal-Artikolu 1(1)(i) bl-istess mod bħall-membri tal-familja ta’ ħaddiem li huwa ċittadin tal-Istat Membru kkonċernat meta dawn tal-aħħar jirresjedu fit-territorju tal-Kroazja,
   3.   Il-membri tal-familja ta’ ħaddiem kif imsemmi fl-Artikolu 2(d) huma intitolati għall-benefiċċji esportabbli fit-tifsira tal-Artikolu 1(1)(i) bl-istess mod bħall-membri tal-familja ta’ ħaddiem li huwa ċittadin tal-Kroazja meta dawn il-membri tal-familja jirresjedu fit-territorju ta’ Stat Membru.
   PARTI III

      DISPOŻIZZJONIJIET MIXXELLANJI

   Artikolu 5
   Kooperazzjoni
   1.   L-Istati Membri u l-Kroazja għandhom jikkomunikaw lil xulxin kwalunkwe informazzjoni rigward tibdil fil-leġislazzjoni tagħhom li jistgħu jolqtu l-implimentazzjoni ta’ din id-Deċizjoni.
   2.   Għall-finijiet ta’ din id-Deċiżjoni, l-awtoritajiet u l-istituzzjonijiet tal-Istati Membri u l-Kroazja għandhom joffru l-bon uffiċċji tagħhom lil xulxin u għandhom jaġixxu daqs li kieku qegħdin jimplimentaw l-leġislazzjoni tagħhom stess. Bħala regola, l-għajnuna amministrattiva mogħtija minn dawn l-awtoritajiet u l-istituzzjonijiet għandha tkun mingħajr ħlas. Madankollu, l-awtoritajiet kompetenti tal-Istati Membri u l-Kroazja jistgħu jaqblu li ċerti spejjeż jiġu rimborsati.
   3.   L-awtoritajiet u l-istituzzjonijiet tal-Istati Membri u tal-Kroazja jistgħu, għall-finijiet ta’ din id-Deċiżjoni, jikkomunikaw direttament ma’ xulxin u mal-persuni involuti jew mar-rappreżentanti tagħhom.
   4.   L-istituzzjonijiet u l-persuni koperti minn din id-Deċiżjoni għandhom id-dmir ta’ informazzjoni u kooperazzjoni reċiproċi biex jiżguraw l-implimentazzjoni korretta ta’ din id-Deċiżjoni.
   5.   Il-persuni kkonċernati għandhom jinfurmaw lill-istituzzjonijiet tal-Istat Membru kompetenti jew tal-Kroazja, fejn din tal-aħħar tkun l-Istat kompetenti, jew tal-Istat Membru ta’ residenza jew il-Kroazja, fejn din tal-aħħar tkun l-istat tar-residenza, mill-aktar fis possibbli bi kwalunkwe bidla fis-sitwazzjoni personali jew familjari tagħhom li taffettwa d-dritt tagħhom għal benefiċċji skont din id-Deċiżjoni.
   6.   In-nuqqas ta’ rispett tal-obbligu ta’ informazzjoni msemmi fil-paragrafu 5 jista’ jwassal għall-applikazzjoni ta’ miżuri proporzjonati f’konformità mal-liġi nazzjonali. Madankollu, dawn il-miżuri għandhom ikunu ekwivalenti għal dawk applikabbli f’sitwazzjonijiet simili taħt il-liġi domestika u m’għandhomx jagħmluha impossibbli jew eċċessivament diffiċli fil-prattika għal dawk li jagħmlu t-talba li jeżerċitaw id-drittijiet li tagħtihom din id-Deċiżjoni.
   7.   L-Istati Membri u l-Kroazja jistgħu jipprevedu dispożizzjonijiet nazzjonali li jistabbilixxu l-kondizzjonijiet għall-verifika tad-dritt għall-benefiċċji biex jittieħed kont tal-fatt li l-benefiċjarji joqogħdu jew jirresjedu ‘l barra mit-territorju tal-Istat fejn tinsab l-istituzzjoni debitriċi. Tali dispożizzjonijiet għandhom ikunu proporzjonati, ħielsa minn kwalunkwe diskriminazzjoni bbażata fuq iċ-ċittadinanza u f’konformità mal-prinċipji ta’ din id-Deċiżjoni. Dawn id-dispożizzjonijiet għandhom jiġu notifikati lill-Kunsill ta’ Assoċjazzjoni u Stabbilizzazzjoni.
   Artikolu 6
   Verifiki Amministrattivi u Eżamijiet Mediċi
   1.   Dan l-Artikolu għandu japplika għall-persuni kif imsemmija fl-Artikolu 2 u li jirċievu benefiċċji esportabbli msemmija fl-Artikolu 1(1)(i), kif ukoll għall-istituzzjonijiet inkarigati mill-implimentazzjoni ta’ din id-Deċiżjoni.
   2.   Fejn benefiċjarju jew applikant għal benefiċċji, jew membru tal-familja tiegħu, ikun qed joqgħod jew jirresjedi fit-territorju ta’ Stat Membru meta l-istituzzjoni debitriċi tinsab fil-Kroazja, jew fil-Kroazja meta l-istituzzjoni debitriċi tinsab fi Stat Membru, l-eżami mediku għandu jsir, fuq it-talba ta’ dik l-istituzzjoni, mill-istituzzjoni tal-post tas-soġġorn jew ta’ residenza tal-benefiċjarju f’konformità mal-proċeduri stabbiliti mil-leġislazzjoni applikata minn dik l-istituzzjoni.
   L-istituzzjoni debitriċi għandha tinforma lill-istituzzjoni tal-post tas-soġġorn jew ta’ residenza dwar kwalunkwe rekwiżit speċjali, jekk meħtieġ, għandu jiġi segwit bil-punti li jridu jiġu koperti mill-eżami l-eżamijiet mediċi.
   L-istituzzjoni tal-post tas-soġġorn jew ta’ residenza għandha tgħaddi rapport lill-istituzzjoni debitriċi li talbet l-eżami mediku.
   L-istituzzjoni debitriċi għandha tirriserva d-dritt li titlob li l-benefiċjarju jiġi eżaminat minn tabib magħżul minnha, jew fit-territorju fejn il-benefiċjarju jew l-applikant għall-benefiċċji qed joqgħod jew jirresjedi jew fil-pajjiż fejn tinsab l-istituzzjoni debitriċi. Madankollu, il-benefiċjarju jista’ jintalab li jirritorna fl-Istat tal-istituzzjoni debitriċi biss jekk huwa jista’ jagħmel il-vjaġġ mingħajr preġudizzju għal saħħtu u jekk l-ispiża tal-vjaġġ u tal-akkomodazzjoni titħallas mill-istituzzjoni debitriċi.
   3.   Meta benefiċjarju jew applikant għal benefiċċji, jew membru tal-familja tiegħu, ikun qed joqgħod jew jirresjedi fit-territorju ta’ Stat Membru meta l-istituzzjoni debitriċi tinsab fil-Kroazja, jew fil-Kroazja meta l-istituzzjoni debitriċi tinsab fi Stat Membru, il-verifika amministrattiva għandha ssir, fuq it-talba tal-istituzzjoni debitriċi, mill-istituzzjoni tal-post tas-soġġorn jew ta’ residenza tal-benefiċjarju.
   L-istituzzjoni tal-post fejn ikun qed joqgħod jew jirresjedi l-benefiċjarju għandha tibgħat rapport lill-istituzzjoni debitriċi li talbet il-verifika amministrattiva.
   L-istituzzjoni debitriċi għandha żżomm id-dritt li titlob li s-sitwazzjoni tal-benefiċjarju tiġi eżaminata minn professjonista tal-għażla tagħha. Madankollu, il-benefiċjarju jista’ jintalab li jirritorna fl-Istat tal-istituzzjoni debitriċi biss jekk huwa jista’ jagħmel il-vjaġġ mingħajr preġudizzju għal saħħtu u jekk l-ispiża tal-vjaġġ u tal-akkomodazzjoni titħallas mill-istituzzjoni debitriċi.
   4.   Stat Membru wieħed jew iktar u l-Kroazja jistgħu jaqblu dwar dispożizzjonijiet amministrattivi oħrajn, soġġett għal li jinfurmaw b’dan lill-Kunsill ta’ Stabbilizzazzjoni u Assoċjazzjoni.
   5.   Bħala eċċezzjoni għall-prinċipju ta’ assistenza amministrattiva reċiproka mingħajr ħlas stabbilit fl-Artikolu 5(2) ta’ din id-Deċiżjoni, l-ammont effettiv tal-ispejjeż tal-verifiki msemmija fil-paragrafi 2 u 3 ta’ dan l-Artikolu għandu jitħallas lura lill-istituzzjoni li ntalbet twettaqhom mill-istituzzjoni debitriċi li talbithom.
   Artikolu 7
   Applikazzjoni tal-Artikolu 120 tal-Ftehim
   L-Artikolu 120 tal-Ftehim għandu japplika f’każ li waħda mill-Partijiet tqis li l-Parti l-oħra ma kkonformatx mal-obbligi stabbiliti fl-Artikoli 5 u 6.
   Artikolu 8
   Dispożizzjonijiet speċjali għall-applikazzjoni tal-leġislazzjoni tal-Kroazja
   Il-Kunsill ta’ Stabbilizzazzjoni u Assoċjazzjoni jista’, jekk meħtieġ, jistabbilixxi dispożizzjonijiet speċjali għall-applikazzjoni tal-leġislazzjoni tal-Kroazja fl-Anness II.
   Artikolu 9
   Proċeduri amministrattivi minn ftehimiet bilaterali eżistenti
   Il-proċeduri amministrattivi li jinsabu fi ftehimiet bilaterali eżistenti bejn Stat Membru u l-Kroazja jistgħu jkomplu japplikaw dment li dawn il-proċeduri ma jaffettwawx b’mod negattiv id-drittijiet jew l-obbligi tal-persuni kkonċernati stabbiliti b’din id-Deċiżjoni.
   Artikolu 10
   Ftehimiet li jissupplimentaw il-proċeduri għall-implimentazzjoni ta’ din id-Deċiżjoni
   Stat Membru wieħed jew aktar u l-Kroazja jistgħu jikkonkludu ftehimiet imfassla biex jissupplementaw il-proċeduri amministrattivi għall-implimentazzjoni ta’ din id-Deċiżjoni, speċjalment fir-rigward tal-prevenzjoni u l-ġlieda kontra l-frodi u l-iżbalji.
   PARTI IV

      DISPOŻIZZJONIJIET TRANSITORJI U FINALI

   Artikolu 11
   Dispożizzjonijiet transitorji
   1.   L-ebda dritt ma’ jista’ jinkiseb taħt din id-Deċiżjoni għall-perijodu ta’ qabel id-data tad-dħul fis-seħħ tagħha.
   2.   Bla ħsara għall-paragrafu 1, dritt għandu jinkiseb skont din id-Deċiżjoni anke jekk dan ikun relatat ma’ kontinġenza li tkun qamet qabel id-data tad-dħul fis-seħħ tagħha.
   3.   Kwalunkwe benefiċċju li ma jkunx ingħata jew li kien ġie sospiż minħabba ċ-ċittadinanza jew il-post ta’ residenza tal-persuna kkonċernata għandu, fuq talba ta’ din il-persuna, jingħata jew jitkompla b’effett mid-data tad-dħul fis-seħħ ta’ din id-Deċiżjoni, dment li d-drittijiet li għalihom kienu ngħataw benefiċċji qabel ma jkunux taw lok għal xi ħlas ta’ somma waħda f’daqqa.
   4.   Jekk talba kif msemmija fil-paragrafu 3 tiġi ppreżentata wara li jiskadi l-perijodu ta’ sentejn wara d-data tad-dħul fis-seħħ ta’ din id-Deċiżjoni, id-drittijiet miksuba skont din id-Deċiżjoni għandu jkollhom effett mid-data data tad-dħul fis-seħħ ta’ din id-Deċiżjoni, u l-leġislazzjoni ta’ kwalunkwe Stat Membru jew tal-Kroazja li tikkonċerna t-telf jew il-preskrizzjoni ta’ drittijiet ma tistax tiġi invokata kontra l-persuni kkonċernati.
   5.   Jekk tintbagħat talba kif imsemmija fil-paragrafu 3 tiġi ppreżentata wara li jiskadi l-perijodu ta’ sentejn wara d-data tad-dħul fis-seħħ ta’ din id-Deċiżjoni, drittijiet li ma jkunux intilfu jew li ma jkunux preskritti għandu jkollhom effett mid-data ta’ meta tkun intbagħtet it-talba, bla preġudizzju għal kwalunkwe dispożizzjoniċ aktar favorevoli taħt il-leġislazzjoni ta’ kwalunkwe Stat Membru jew tal-Kroazja.
   Artikolu 12
   Annessi għal din id-Deċiżjoni
   1.   L-Annessi għal din id-Deċiżjoni huma parti integrali minnha.
   2.   Fuq talba tal-Kroazja, ll-Annessi msemmija jistgħu jkunu emendati b’deċiżjoni tal-Kunsill ta’ Stabbilizzazzjoni u Assoċjazzjoni.
   Artikolu 13
   Dħul fis-seħħ
   Din id-Deċiżjoni għandha tidħol fis-seħħ fl-ewwel jum tal-ewwel xahar wara d-data tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi …, …

            Għall-Kunsill ta’ Stabbilizzazzjoni u Assoċjazzjoni

            Il-President

      (1)  ĠU L 26, 28.1.2005, p. 3.

      (2)  ĠU L 124, 20.5.2003, p. 1.

      (3)  ĠU L 166, 30.4.2004, p. 1.

      (4)  ĠU L 284, 30.10.2009, p. 1.
   ANNESS I

      LISTA TA’ BENEFIĊĊJI SPEĊJALI MHUX KONTRIBUTORJI FI FLUS TAL-KROAZJA

   …
   ANNESS II

      DISPOŻIZZJONIJIET SPEĊJALI GĦALL-APPLIKAZZJONI TAL-LEĠISLAZZJONI TAL-KROAZJA

   …


title: 2009/305/KE: Deċiżjoni tal-Kunsill tal- 15 ta’ Settembru 2008 dwar l-iffirmar tal-Ftehim bejn il-Komunità Ewropea u l-Istat tal-Iżrael dwar ċerti aspetti tas-servizzi tal-ajru

text:
               2.4.2009

               MT

               Il-Ġurnal Uffiċjali tal-Unjoni Ewropea

               L 90/9

         DEĊIŻJONI TAL-KUNSILL
   tal-15 ta’ Settembru 2008
   dwar l-iffirmar tal-Ftehim bejn il-Komunità Ewropea u l-Istat tal-Iżrael dwar ċerti aspetti tas-servizzi tal-ajru
   (2009/305/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 80(2), flimkien mal-ewwel sentenza tal-ewwel subparagrafu tal-Artikolu 300(2) tiegħu,
   Wara li kkunsidra l-proposta tal-Kummissjoni,
   Billi:

               (1)

               Fil-5 ta’ Ġunju 2003, il-Kunsill awtorizza lill-Kummissjoni tiftaħ negozjati ma’ pajjiżi terzi dwar il-bdil ta’ ċerti dispożizzjonijiet fi strumenti ta’ ftehim bilaterali eżistenti bi ftehim Komunitarju.

               (2)

               Il-Kummissjoni nnegozjat f’isem il-Komunità Ftehim mal-Istat tal-Iżrael dwar ċerti aspetti tas-servizzi tal-ajru f’konformità mal-mekkaniżmi u d-direttivi fid-Deċiżjoni tal-Kunsill tal-5 ta’ Ġunju 2003 li tawtorizza lill-Kummissjoni tiftaħ negozjati ma’ pajjiżi terzi dwar il-bdil ta’ ċerti dispożizzjonijiet fi strumenti ta’ ftehim bilaterali eżistenti bi ftehim Komunitarju.

               (3)

               Suġġett għall-konklużjoni possibbli tiegħu f’data aktar ’il quddiem, il-Ftehim innegozjat mill-Kummissjoni għandu jiġi ffirmat,

         IDDEĊIEDA KIF ĠEJ:
   Artikolu 1
   L-iffirmar tal-Ftehim bejn il-Komunità Ewropea u l-Istat tal-Iżrael dwar ċerti aspetti tas-servizzi tal-ajru huwa b’dan approvat f’isem il-Komunità, suġġett għad-Deċiżjoni tal-Kunsill dwar il-konklużjoni tal-imsemmi Ftehim.
   It-test tal-Ftehim huwa anness ma’ din id-Deċiżjoni.
   Artikolu 2
   Il-President tal-Kunsill b’dan huwa awtorizzat jinnomina l-persuna jew il-persuni li jkollhom is-setgħa li jiffirmaw il-Ftehim f’isem il-Komunità suġġett għall-konklużjoni tiegħu.
   Artikolu 3
   Il-President tal-Kunsill huwa b’dan awtorizzat jagħmel in-notifika prevista fl-Artikolu 8(1) tal-Ftehim.

      Magħmul fi Brussell, 15 ta’ Settembru 2008.

            Għall-Kunsill

            Il-President

         B. KOUCHNER

    ---documentbreak---

               2.4.2009

               MT

               Il-Ġurnal Uffiċjali tal-Unjoni Ewropea

               L 90/10

         FTEHIM
   bejn il-Komunità Ewropea u l-istat tal-Iżrael dwar ċerti aspetti tas-servizzi tal-ajru
   IL-KOMUNITÀ EWROPEA
   minn naħa waħda, u
   L-ISTAT TAL-IŻRAEL (minn hawn ‘il quddiem “l-Iżrael”)
   min-naħa l-oħra
   (minn hawn ‘il quddiem “il-Partijiet”)
   Wara notifika mill-Komunità Ewropea li:
   Ġew konklużi strumenti ta’ ftehim bilaterali dwar is-servizzi tal-ajru bejn diversi Stati Membri tal-Komunità Ewropea u l-Iżrael li fihom dispożizzjonijiet li attwalment m’humiex konformi mal-leġiżlazzjoni Komunitarja,
   Il-Komunità Ewropea għandha l-kompetenza esklussiva fir-rigward ta’ diversi aspetti li jistgħu jiġu inklużi fi strumenti ta’ ftehim bilaterali dwar is-servizzi tal-ajru bejn l-Istati Membri tal-Komunità Ewropea u pajjiżi terzi, inkluż l-Iżrael,
   Skond il-leġiżlazzjoni tal-Komunità Ewropea, it-trasportaturi tal-ajru Komunitarji stabbiliti f’xi wieħed mill-Istati Membri għandhom id-dritt għal aċċess mhux diskriminatorju għar-rotot tal-ajru bejn l-Istati Membri tal-Komunità Ewropea u pajjiżi terzi,
   Ċerti dispożizzjonijiet tal-istrumenti ta’ ftehim bilaterali dwar is-servizzi tal-ajru bejn l-Istati Membri tal-Komunità Ewropea u l-Iżrael, li iridu jinġiebu f’konformità mal-leġiżlazzjoni tal-Komunità Ewropea sabiex tiġi stabbilita bażi ġuridika soda għas-servizzi tal-ajru bejn il-Komunità Ewropea u l-Iżrael u biex tinżamm il-kontinwità ta’ dawn is-servizzi tal-ajru,
   Skond il-leġiżlazzjoni tal-Komunità Ewropea, it-trasportaturi tal-ajru fil-prinċipju ma jistgħux jikkonkludu akkordji li jistgħu jaffettwaw il-kummerċ bejn l-Istati Membri tal-Komunità Ewropea u li jkollhom bħala l-għan jew l-effett tagħhom li jipprevjenu, jirrestrinġu jew jgħawġu l-kompetizzjoni,
   Dispożizzjonijiet fl-istrumenti ta’ ftehim bilaterali dwar is-servizzi tal-ajru konklużi bejn l-Istati Membri tal-Komunità Ewropea u l-Iżrael li i) jeħtieġu jew jiffavorixxu l-adozzjoni ta’ akkordji bejn il-kumpaniji, deċiżjonijiet minn assoċjazzjonijiet ta’ kumpaniji jew prattiki kkonċertati li jipprevjenu, jgħawġu jew jirrestrinġu l-kompetizzjoni bejn it-trasportaturi tal-ajru fuq ir-rotot rilevanti; jew (ii) isaħħu l-effetti ta’ kwalunkwe akkordju, deċiżjoni jew prattika kkonċertata ta’ dan it-tip; jew iii) jiddelegaw lit-trasportaturi tal-ajru jew lill-operaturi ekonomiċi privati oħra r-responsabbiltà għat-teħid ta’ miżuri li jipprevjenu, jgħawġu jew jirrestrinġu l-kompetizzjoni bejn it-trasportaturi tal-ajru fuq ir-rotot rilevanti jistgħu jrendu mhux effettivi r-regoli tal-kompetizzjoni applikabbli għall-impriżi,
   Mhuwiex għan tal-Komunità Ewropea, taħt dan il-Ftehim, li jiżdied il-volum totali tat-traffiku tal-ajru bejn il-Komunità Ewropea u l-Iżrael, jew li jiġi affettwat il-bilanċ bejn trasportaturi tal-ajru tal-Komunità u trasportaturi tal-ajru tal-Iżrael, jew li jiġu nnegozjati emendi għad-dispożizzjonijiet ta’ strumenti ta’ ftehim bilaterali eżistenti tas-servizzi tal-ajru dwar id-drittijiet tat-traffiku.
   IL-PARTIJIET FTIEHMU KIF ĠEJ:
   Artikolu 1
   Dispożizzjonijiet ġenerali
   1.   Għall-finijiet ta’ dan il-Ftehim, “Stati Membri” tfisser l-Istati Membri tal-Komunità Ewropea.
   2.   Referenzi f’kull ftehim elenkat fl-Anness 1 għaċ-ċittadini tal-Istat Membru li huwa parti fil-ftehim għandhom jinftehmu bħala referenzi għaċ-ċittadini tal-Istati Membri tal-Komunità Ewropea.
   3.   Referenzi f’kull ftehim elenkat fl-Anness 1 għat-trasportaturi tal-ajru jew għal-linji tal-ajru tal-Istat Membru li huwa parti fil-ftehim għandhom jinftehmu bħala referenzi għat-trasportaturi tal-ajru jew għal-linji tal-ajru nominati minn dak l-Istat Membru.
   Artikolu 2
   Nomina minn Stat Membru
   1.   Id-dispożizzjonijiet fil-paragrafi 2 u 3 ta’ dan l-Artikolu għandhom jieħdu post id-dispożizzjonijiet li jikkorrispondu għalihom fl-Artikoli elenkati fl-Anness 2(a) u (b) rispettivament, f’dak li għandu x’jaqsam man-nomina ta’ trasportatur tal-ajru mill-Istati Membri kkonċernati, l-awtorizzazzjonijiet u l-permessi tiegħu mogħtija mill-Iżrael, u r-rifjut, ir-revoka, is-sospensjoni jew il-limitazzjoni tal-awtorizzazzjonijiet jew il-permessi tat-trasportatur tal-ajru, rispettivament.
   2.   Mal-wasla ta’ nomina minn Stat Membru, l-Iżrael għandu joħroġ l-awtorizzazzjonijiet u l-permessi adegwati bl-anqas dewmien proċedurali possibbli, bil-kundizzjoni li:

               (i)

               it-trasportatur tal-ajru jkun stabbilit fit-territorju tal-Istat Membru li jkun qed jinnominah skond it-Trattat li jistabbilixxi l-Komunità Ewropea u għandu Liċenzja Operattiva valida f’konformità mal-leġiżlazzjoni tal-Komunità Ewropea;

               (ii)

               kontroll regolatorju effettiv tat-trasportatur tal-ajru huwa mħaddem u miżmum mill-Istat Membru responsabbli mill-ħruġ taċ-Ċertifikat tal-Operatur tal-Ajru tiegħu u l-awtorità ajrunawtika rilevanti tkun identifikata b’mod ċar fin-nomina; kif ukoll

               (iii)

               it-trasportatur tal-ajru jkun proprjetà, direttament jew permezz ta’ sjieda maġġoritarja, u jkun ikkontrollat effettivament mill-Istati Membri u/jew miċ-ċittadini tal-Istati Membri, u/jew mill-istati l-oħra elenkati fl-Anness 3 u/jew miċ-ċittadini ta’ dawn l-istati l-oħra.

         3.   L-Iżrael jista’ jirrifjuta, jirrevoka, jissospendi jew jillimita l-awtorizzazzjonijiet jew il-permessi ta’ trasportatur tal-ajru nominat minn Stat Membru fejn:

               (i)

               it-trasportatur tal-ajru ma jkunx stabbilit fit-territorju tal-Istat Membru li jkun qed jinnominah skond it-Trattat li jistabbilixxi l-Komunità Ewropea jew ma għandux Liċenzja Operattiva valida f’konformità mal-leġiżlazzjoni tal-Komunità Ewropea;

               (ii)

               ma jkunx imħaddem jew miżmum kontroll regolatorju effettiv tat-trasportatur tal-ajru mill-Istat Membru responsabbli għall-ħruġ taċ-Ċertifikat tal-Operatur tal-Ajru tiegħu, jew l-awtorità ajrunawtika rilevanti ma tkunx identifikata biċ-ċar fin-nomina; jew

               (iii)

               it-trasportatur tal-ajru ma jkunx proprjetà, direttament jew permezz ta’ sjieda maġġoritarja, u ma jkunx ikkontrollat effettivament mill-Istati Membri u/jew miċ-ċittadini tal-Istati Membri, u/jew mill-istati l-oħra elenkati fl-Anness 3 u/jew minn ċittadini ta’ dawn l-istati oħra; jew

               (iv)

               it-trasportatur tal-ajru diġà jkun awtorizzat jopera skond ftehim bilaterali bejn l-Iżrael u Stat Membru ieħor, u l-Iżrael ikun jista’ juri li billi jeżerċita d-drittijiet tat-traffiku skond dan il-Ftehim fuq rotta li tinkludi punt f’dak l-Istat Membru l-ieħor, it-trasportatur tal-ajru jkun qed idur ma’ restrizzjonijiet fuq id-drittijiet tat-traffiku imposti bil-ftehim bilaterali bejn l-Iżrael u dak l-Istat Membru l-ieħor.

         Huwa u jeżerċita d-dritt tiegħu skond dan il-paragrafu, l-Iżrael ma għandux jiddiskrimina bejn trasportaturi tal-ajru tal-Komunità abbażi tan-nazzjonalità.
   Artikolu 3
   Sikurezza
   1.   Id-dispożizzjonijiet fil-paragrafu 2 ta’ dan l-Artikolu għandhom jikkomplementaw id-dispożizzjonijiet korrispondenti fl-Artikoli elenkati fl-Anness II (c).
   2.   Fejn Stat Membru jkun innomina trasportatur tal-ajru li l-kontroll regolatorju fuqu huwa mħaddem u miżmum minn Stat Membru ieħor, id-drittijiet tal-Iżrael skond id-dispożizzjonijiet ta’ sikurezza tal-ftehim bejn l-Istat Membru li nnomina t-trasportatur tal-ajru u l-Iżrael għandhom japplikaw b’mod ugwali fir-rigward tal-adozzjoni, it-tħaddim jew iż-żamma tal-istandards tas-sikurezza minn dak l-Istat Membru l-ieħor u fir-rigward tal-awtorizzazzjoni tal-operat ta’ dak it-trasportatur tal-ajru.
   Artikolu 4
   Tariffi għall-ġarr fi ħdan il-Komunità Ewropea
   1.   Id-dispożizzjonijiet fil-paragrafu 2 ta’ dan l-Artikolu għandhom jikkomplementaw id-dispożizzjonijiet li jikkorrispondu għalihom fl-Artikoli elenkati fl-Anness II (d).
   2.   It-tariffi li għandhom jinżammu mit-trasportatur/i tal-ajru nominat/i mill-Iżrael permezz ta’ ftehim elenkat fl-Anness 1 li fih dispożizzjoni elenkata fl-Anness II (d) għal ġarr li jseħħ kollu kemm hu fi ħdan il-Komunità Ewropea għandhom ikunu suġġetti għal-leġiżlazzjoni tal-Komunità Ewropea.
   Artikolu 5
   Il-kompatibbiltà mar-regoli tal-kompetizzjoni
   1.   Minkejja kull dispożizzjoni oħra għall-kuntrarju, xejn f’kull ftehim elenkat fl-Anness 1 ma għandu (i) jeħtieġ jew jiffavorixxi l-adozzjoni ta’ akkordji bejn impriżi, deċiżjonijiet minn assoċjazzjonijiet ta’ impriżi jew prattiki kkonċertati li jipprevjenu jew jgħawġu l-kompetizzjoni; (ii) isaħħaħ l-effetti ta’ kwalunkwe akkordju, deċiżjoni jew prattika kkonċertata ta’ dan it-tip; jew (iii) jiddelega lill-operaturi ekonomiċi privati r-responsabbiltà għat-teħid ta’ miżuri li jipprevjenu, jgħawġu jew jirrestrinġu l-kompetizzjoni.
   2.   Id-dispożizzjonijiet fl-istrumenti ta’ ftehim elenkati fl-Anness 1 li mhumiex kompatibbli mal-paragrafu 1 ta’ dan l-Artikolu ma għandhomx jiġu applikati.
   Artikolu 6
   Annessi ma’ dan il-Ftehim
   L-Annessi ma’ dan il-Ftehim għandhom jiffurmaw parti integrali minnu.
   Artikolu 7
   Reviżjoni jew emendament
   Il-Partijiet jistgħu, f’kull ħin, jirrivedu jew jemendaw dan il-Ftehim, skond id-dispożizzjonijiet tal-Artikolu 8, bi qbil reċiproku.
   Artikolu 8
   Dħul fis-seħħ
   Dan il-Ftehim għandu jidħol fis-seħħ meta l-Partijiet ikunu nnotifikaw lil xulxin bil-miktub li l-proċeduri interni rispettivi tagħhom meħtieġa għad-dħul fis-seħħ tiegħu jkunu tlestew.
   Artikolu 9
   Terminazzjoni
   1.   Fil-każ li ftehim elenkat fl-Anness 1 jiġi tterminat, id-dispożizzjonijiet kollha ta’ dan il-Ftehim li għandhom x’jaqsmu mal-ftehim ikkonċernat elenkat fl-Anness 1 għandhom jiġu tterminati fl-istess ħin.
   2.   Fil-każ li kull ftehim elenkat fl-Anness 1 jiġu tterminati, dan il-Ftehim għandu jiġi tterminat fl-istess waqt.

      B’XHIEDA TA’ DAN, il-firmatarji, awtorizzati kif jixraq, iffirmaw dan il-Ftehim.
      Magħmul fi Brussell f’żewġ kopji, fid-disa jum ta’ Diċembru fis-sena elfejn u tmienja, li jikkorrispondi għat-tnax-il jum tal-Kislev fis-sena ħamest elef seba’ mija u disgħa u sittin tal-kalendarju Lhudi, bil-lingwa Bulgara, Ċeka, Daniża, Estona, Finlandiża, Franċiża, Ġermaniża, Griega, Ingliża, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Taljana, Ungeriża, Żvediża u Ebrajka.

         За Европейската общнoст
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За държавата Израел
         Por el Estado de Israel
         Za Stát Izrael
         For Staten Israel
         Für den Staat Israel
         Iisraeli Riigi nimel
         Για το Κράτος του Ισραήλ
         For the State of Israel
         Pour l'État d'Israël
         Per lo Stato d'Israele
         Izraēlas Valsts vārdā
         Izraelio Valstybės vardu
         Izrael Állam részéről
         Għall-Istat ta' l-Iżrael
         Voor de Staat Israël
         W imieniu Państwa Izrael
         Pelo Estado de Israel
         Pentru Statul Israel
         Za Izraelský štát
         Za Državo Izrael
         Israelin valtion puolesta
         För Staten Israel

   ANNESS I

      Lista ta’ strumenti ta’ ftehim imsemmija fl-Artikolu 1 ta’ dan il-Ftehim

   Strumenti ta’ ftehim dwar is-servizzi tal-ajru bejn l-Iżrael u l-Istati Membri tal-Komunità Ewropea kif modifikati u emendati li, fid-data tal-iffirmar ta’ dan il-Ftehim, kienu konklużi, iffirmati u/jew qed jiġu applikati provviżorjament:

               —

               Il-Ftehim dwar it-Trasport tal-Ajru bejn il-Gvern Federali tal-Awstrija u l-Gvern tal-Istat tal-Iżrael magħmul f’Ġerusalemm fit-2 ta’ Awwissu 1963, minn hawn ‘il quddiem “il-Ftehim Iżrael – Awstrija” fl-Anness II;

               —

               Il-Ftehim bejn il-Gvern Belġjan u l-Gvern tal-Iżrael għal Servizzi tal-Ajru bejn it-Territorji rispettivi tagħhom u lil hinn minnhom, magħmul f’Hakirya fit-30 ta’ Ġunju 1952, minn hawn ‘il quddiem “il-Ftehim Iżrael – Belġju” fl-Anness II;

               —

               Il-Ftehim dwar it-Trasport tal-Ajru bejn il-Gvern tar-Repubblika tal-Bulgarija u l-Gvern tal-Istat tal-Iżrael għal servizzi tal-ajru bejn it-territorji rispettivi tagħhom u lil hinn minnhom, magħmul f’Sofja fil-25 ta’ Marzu 1991, minn hawn ‘il quddiem “il-Ftehim Iżrael – Bulgarija” fl-Anness II;

               —

               Il-Ftehim dwar it-Trasport tal-Ajru bejn il-Gvern tar-Repubblika ta’ Ċipru u l-Gvern tal-Istat tal-Iżrael, magħmul f’Ġerusalemm fil-21 ta’ Diċembru 1993, minn hawn ‘il quddiem “il-Ftehim Iżrael – Ċipru” fl-Anness II;

               —

               Il-Ftehim dwar it-Trasport tal-Ajru bejn il-Gvern tar-Repubblika Federali Ċeka u Slovakka u l-Gvern tal-Istat tal-Iżrael, li r-Repubblika Ċeka ddikjarat li tqis li hija marbuta bid-dispożizzjonijiet tiegħu, magħmul f’Ġerusalemm fl-24 ta’ April 1991, minn hawn ‘il quddiem “il-Ftehim Iżrael – Repubblika Ċeka” fl-Anness II;

               —

               Il-Ftehim bejn il-Gvern tar-Renju tad-Danimarka u l-Gvern tal-Istat tal-Iżrael dwar is-Servizzi tal-Ajru, magħmul f’Ġerusalemm fit-18 ta’ April 1977, minn hawn ‘il quddiem “il-Ftehim Iżrael – Danimarka” fl-Anness II;

               —

               Il-Ftehim dwar it-Trasport tal-Ajru bejn il-Gvern tar-Repubblika tal-Finlandja u l-Gvern tal-Istat tal-Iżrael, magħmul f’Ħelsinki fl-24 ta’ Ġunju 1997, minn hawn ‘il quddiem “il-Ftehim Iżrael – Finlandja” fl-Anness II;

               —

               Il-Ftehim dwar it-Trasport tal-Ajru bejn il-Gvern tar-Repubblika Franċiża u l-Gvern tal-Istat tal-Iżrael, magħmul f’Tel Aviv fid-29 ta’ April 1952, minn hawn ‘il quddiem “il-Ftehim Iżrael – Franza” fl-Anness II;

               —

               Il-Ftehim dwar it-Trasport tal-Ajru bejn il-Gvern Federali tal-Ġermanja u l-Gvern tal-Istat tal-Iżrael, magħmul f’Bonn fit-12 ta’ Frar 1971, minn hawn ‘il quddiem “il-Ftehim Iżrael – Ġermanja” fl-Anness II;

               —

               Il-Ftehim bejn il-Gvern Irjali Elleniku u l-Gvern tal-Istat tal-Iżrael dwar is-servizzi tal-ajru bejn it-territorji rispettivi tagħhom, magħmul f’Ateni fil-15 ta’ Lulju 1952, minn hawn ‘il quddiem “il-Ftehim Iżrael – Greċja” fl-Anness II;

               —

               Il-Ftehim dwar it-Trasport tal-Ajru bejn il-Gvern tar-Repubblika tal-Poplu tal-Ungerija u l-Gvern tal-Istat tal-Iżrael, magħmul f’Ġerusalemm fl-1 ta’ Marzu 1989, minn hawn ‘il quddiem “il-Ftehim Iżrael – Ungerija” fl-Anness II;

               —

               Il-Ftehim dwar it-Trasport tal-Ajru bejn il-Gvern tal-Istat tal-Iżrael u l-Gvern tal-Irlanda, magħmul f’Ġerusalemm fid-19 ta’ Ottubru 1993, minn hawn ‘il quddiem “il-Ftehim Iżrael – Irlanda” fl-Anness II;

               —

               Il-Ftehim bejn ir-Repubblika Taljana u l-Istat tal-Iżrael dwar is-servizzi tal-ajru bejn it-territorji rispettivi tagħhom, magħmul f’Ruma fit-18 ta’ Mejju 1979, minn hawn ‘il quddiem “il-Ftehim Iżrael – Italja” fl-Anness II;

               —

               Il-Ftehim dwar it-Trasport tal-Ajru bejn il-Gvern tar-Repubblika tal-Latvja u l-Gvern tal-Istat tal-Iżrael, magħmul f’Ġerusalemm fit-3 ta’ Novembru 1993, minn hawn ‘il quddiem “il-Ftehim Iżrael – Latvja” fl-Anness II;

               —

               Il-Ftehim dwar is-Servizzi tal-Ajru bejn il-Gvern tal-Istat tal-Iżrael u l-Gvern tar-Repubblika tal-Litwanja, inizjalat u anness mal-Minuti Miftiehma magħmulin f’Ġerusalemm fl-20 ta’ Novembru 1997, minn hawn ‘il quddiem “il-Ftehim Iżrael – Litwanja” fl-Anness II;

               —

               Il-Ftehim dwar it-Trasport tal-Ajru bejn il-Gvern tal-Gran Dukat tal-Lussemburgu u l-Gvern tal-Istat tal-Iżrael, magħmul fil-Lussemburgu fl-14 ta’ Ġunju 1994, minn hawn ‘il quddiem “il-Ftehim Iżrael – Lussemburgu” fl-Anness II;

               —

               Il-Ftehim dwar it-Trasport tal-Ajru bejn il-Gvern tal-Istat tal-Iżrael u l-Gvern ta’ Malta, magħmul f’Ġerusalemm fl-20 ta’ Frar 1995, minn hawn ‘il quddiem “il-Ftehim Iżrael – Malta” fl-Anness II;

               —

               Il-Ftehim dwar it-Trasport tal-Ajru bejn il-Gvern tal-Olanda u l-Gvern tal-Iżrael magħmul f’Ġerusalemm fit-23 ta’ Ottubru 1950, minn hawn ‘il quddiem “il-Ftehim Iżrael – Olanda” fl-Anness II;

               —

               Il-Ftehim dwar it-Trasport tal-Ajru bejn il-Gvern tar-Repubblika tal-Polonja u l-Gvern tal-Istat tal-Iżrael, magħmul f’Varsavja fis-27 ta’ Frar 1990, minn hawn ‘il quddiem “il-Ftehim Iżrael – Polonja” fl-Anness II;

               —

               Il-Ftehim dwar it-Trasport tal-Ajru bejn ir-Repubblika tal-Portugall u l-Istat tal-Iżrael magħmul f’Liżbona fit-8 ta’ Mejju 1997, minn hawn ‘il quddiem “il-Ftehim Iżrael – Portugall” fl-Anness II;

               —

               Il-Ftehim dwar it-Trasport tal-Ajru bejn il-Gvern tar-Repubblika Soċjalista tar-Rumanija u l-Gvern tal-Istat tal-Iżrael, magħmul fl-Iżrael fid-19 ta’ Diċembru 1967, minn hawn ‘il quddiem “il-Ftehim Iżrael – Rumanija” fl-Anness II;

               —

               Il-Ftehim dwar it-Trasport tal-Ajru bejn il-Gvern tar-Repubblika Slovakka u l-Gvern tal-Istat tal-Iżrael, magħmul fi Bratislava fit-22 ta’ Awwissu 1994, minn hawn ‘il quddiem “il-Ftehim Iżrael – Repubblika Slovakka” fl-Anness II;

               —

               Il-Ftehim dwar it-Trasport tal-Ajru bejn ir-Repubblika tas-Slovenja u l-Istat tal-Iżrael, magħmul fi Ljubljana fis-16 ta’ Ġunju 1993, minn hawn ‘il quddiem “il-Ftehim Iżrael – Slovenja” fl-Anness II;

               —

               Il-Ftehim dwar it-Trasport tal-Ajru bejn ir-Renju ta’ Spanja u l-Istat tal-Iżrael, magħmul f’Ġerusalemm fil-31 ta’ Lulju 1989, minn hawn ‘il quddiem “il-Ftehim Iżrael – Spanja” fl-Anness II;

               —

               Il-Ftehim bejn il-Gvern tar-Renju tal-Iżvezja u l-Gvern tal-Istat tal-Iżrael dwar is-Servizzi tal-Ajru, magħmul fi Stokkolma fid-9 ta’ Novembru 1977, minn hawn ‘il quddiem “il-Ftehim Iżrael – Żvezja” fl-Anness I;

               —

               Il-ftehim bejn l-Istat tal-Iżrael u r-Renju Unit tal-Gran Brittanja u l-Irlanda ta’ Fuq dwar is-servizzi tal-ajru, iffirmat f’Londra fl-24 ta’ Settembru 1975, minn hawn ‘il quddiem “il-Ftehim tal-1975 Iżrael - Renju Unit”;

               —

               Il-ftehim bejn il-Gvern tal-Istat tal-Iżrael u l-Gvern tar-Renju Unit tal-Gran Brittanja u l-Irlanda ta’ Fuq dwar is-servizzi tal-ajru, magħmul f’Tel Aviv fis-6 ta’ Diċembru 2001, minn hawn ‘il quddiem “il-Ftehim tal-2001 Iżrael - Renju Unit”.

         ANNESS II

      Lista ta’ Artikoli fl-istrumenti ta’ ftehim elenkati fl-Anness I u msemmija fl-Artikoli 2 sa 5 ta’ dan il-Ftehim

               (a)

               Nomina minn Stat Membru:

                           —

                           l-Artikolu 3 tal-Ftehim Iżrael - Awstrija;

                           —

                           l-Artikolu 3 tal-Ftehim Iżrael - Belġju;

                           —

                           l-Artikolu III tal-Ftehim Iżrael - Bulgarija;

                           —

                           l-Artikolu 4 tal-Ftehim Iżrael - Ċipru;

                           —

                           l-Artikolu III tal-Ftehim Iżrael - Repubblika Ċeka;

                           —

                           l-Artikolu 4 tal-Ftehim Iżrael - Danimarka;

                           —

                           l-Artikolu 3 tal-Ftehim Iżrael - Finlandja;

                           —

                           l-Artikolu XIII tal-Ftehim Iżrael - Franza;

                           —

                           l-Artikolu 3 tal-Ftehim Iżrael - Ġermanja;

                           —

                           l-Artikolu IV tal-Ftehim Iżrael - Ġreċja;

                           —

                           l-Artikolu III tal-Ftehim Iżrael - Ungerija;

                           —

                           l-Artikolu III tal-Ftehim Iżrael - Irlanda;

                           —

                           l-Artikolu 4 tal-Ftehim Iżrael - Italja;

                           —

                           l-Artikolu 3 tal-Ftehim Iżrael - Latvja;

                           —

                           l-Artikolu III tal-Ftehim Iżrael - Litwanja;

                           —

                           l-Artikolu III tal-Ftehim Iżrael - Lussemburgu;

                           —

                           l-Artikolu III tal-Ftehim Iżrael - Malta;

                           —

                           l-Artikolu II tal-Ftehim Iżrael - Olanda;

                           —

                           l-Artikolu III tal-Ftehim Iżrael - Polonja;

                           —

                           l-Artikolu 3 tal-Ftehim Iżrael - Portugall;

                           —

                           l-Artikolu 3 tal-Ftehim Iżrael - Rumanija;

                           —

                           l-Artikolu 3 tal-Ftehim Iżrael - Repubblika Slovakka;

                           —

                           l-Artikolu III tal-Ftehim Iżrael - Slovenja;

                           —

                           l-Artikolu III tal-Ftehim Iżrael - Spanja;

                           —

                           l-Artikolu 4 tal-Ftehim Iżrael - Żvezja;

                           —

                           l-Artikolu 4 tal-Ftehim tal-1975 Iżrael - Renju Unit;

                           —

                           l-Artikolu 4 tal-Ftehim tal-2001 Iżrael – Renju Unit.

               (b)

               Rifjut, revoka, sospensjoni jew limitazzjoni ta’ awtorizzazzjonijiet jew permessi:

                           —

                           l-Artikolu 5 tal-Ftehim Iżrael - Awstrija;

                           —

                           l-Artikolu 4 tal-Ftehim Iżrael - Belġju;

                           —

                           l-Artikolu IV tal-Ftehim Iżrael - Bulgarija;

                           —

                           l-Artikolu 5 tal-Ftehim Iżrael - Ċipru;

                           —

                           l-Artikolu IV tal-Ftehim Iżrael - Repubblika Ċeka;

                           —

                           l-Artikolu 4 tal-Ftehim Iżrael - Danimarka;

                           —

                           l-Artikolu 4 tal-Ftehim Iżrael - Finlandja;

                           —

                           l-Artikolu VIII tal-Ftehim Iżrael - Franza;

                           —

                           l-Artikolu 4 tal-Ftehim Iżrael - Ġermanja;

                           —

                           l-Artikolu IV tal-Ftehim Iżrael - Ġreċja;

                           —

                           l-Artikolu IV tal-Ftehim Iżrael - Ungerija;

                           —

                           l-Artikolu IV tal-Ftehim Iżrael - Irlanda;

                           —

                           l-Artikolu 5 tal-Ftehim Iżrael - Italja;

                           —

                           l-Artikolu 4 tal-Ftehim Iżrael - Latvja;

                           —

                           l-Artikolu IV tal-Ftehim Iżrael - Litwanja;

                           —

                           l-Artikolu IV tal-Ftehim Iżrael - Lussemburgu;

                           —

                           l-Artikolu IV tal-Ftehim Iżrael - Malta;

                           —

                           l-Artikolu VI tal-Ftehim Iżrael - Olanda;

                           —

                           l-Artikolu IV tal-Ftehim Iżrael - Polonja;

                           —

                           l-Artikolu 4 tal-Ftehim Iżrael - Portugall;

                           —

                           l-Artikolu 4 tal-Ftehim Iżrael - Rumanija;

                           —

                           l-Artikolu 4 tal-Ftehim Iżrael - Repubblika Slovakka;

                           —

                           l-Artikolu IV tal-Ftehim Iżrael - Slovenja;

                           —

                           l-Artikolu IV tal-Ftehim Iżrael - Spanja;

                           —

                           l-Artikolu 4 tal-Ftehim Iżrael - Żvezja;

                           —

                           l-Artikolu 4 tal-Ftehim tal-1975 Iżrael - Renju Unit;

                           —

                           l-Artikolu 5 tal-Ftehim tal-2001 Iżrael - Renju Unit.

               (ċ)

               Sikurezza:

                           —

                           l-Artikolu XIV tal-Ftehim Iżrael - Bulgarija;

                           —

                           l-Artikolu 13 tal-Ftehim Iżrael - Ċipru;

                           —

                           l-Artikolu IX tal-Ftehim Iżrael - Repubblika Ċeka;

                           —

                           l-Artikolu 8 tal-Ftehim Iżrael - Danimarka;

                           —

                           l-Artikolu 11 tal-Ftehim Iżrael - Finlandja;

                           —

                           l-Artikolu VIII tal-Ftehim Iżrael - Ġreċja;

                           —

                           l-Artikolu IX tal-Ftehim Iżrael - Ungerija;

                           —

                           L-Artikolu IX tal-Ftehim Iżrael - Irlanda;

                           —

                           l-Artikolu 12 tal-Ftehim Iżrael - Italja;

                           —

                           l-Artikolu 9 tal-Ftehim Iżrael - Latvja;

                           —

                           l-Artikolu IX tal-Ftehim Iżrael - Litwanja;

                           —

                           l-Artikolu IX tal-Ftehim Iżrael - Lussemburgu;

                           —

                           l-Artikolu IX tal-Ftehim Iżrael - Malta;

                           —

                           l-Artikolu IV tal-Ftehim Iżrael-Olanda;

                           —

                           l-Artikolu 8 tal-Ftehim Iżrael - Portugall;

                           —

                           l-Artikolu 9 tal-Ftehim Iżrael - Republika Slovakka;

                           —

                           l-Artikolu IX tal-Ftehim Iżrael - Slovenja;

                           —

                           l-Artikolu X tal-Ftehim Iżrael - Spanja;

                           —

                           l-Artikolu 8 tal-Ftehim Iżrael - Żvezja;

                           —

                           l-Artikolu 12 tal-Ftehim tal-2001 Iżrael - Renju Unit.

               (d)

               Tariffi għall-ġarr fi ħdan il-Komunità Ewropea:

                           —

                           l-Artikolu 8 tal-Ftehim Iżrael - Awstrija;

                           —

                           l-Artikolu 8 tal-Ftehim Iżrael - Belġju;

                           —

                           l-Artikolu IX tal-Ftehim Iżrael - Bulgarija;

                           —

                           l-Artikolu 17 tal-Ftehim Iżrael - Ċipru;

                           —

                           l-Artikolu VI tal-Ftehim Iżrael - Repubblika Ċeka;

                           —

                           l-Artikolu 10 tal-Ftehim Iżrael - Danimarka;

                           —

                           l-Artikolu 10 tal-Ftehim Iżrael - Finlandja;

                           —

                           l-Artikolu XVII tal-Ftehim Iżrael - Franza;

                           —

                           l-Artikolu 9 tal-Ftehim Iżrael - Ġermanja;

                           —

                           l-Artikolu VI tal-Ftehim Iżrael - Ġreċja;

                           —

                           l-Artikolu VI tal-Ftehim Iżrael - Ungerija;

                           —

                           l-Artikolu VI tal-Ftehim Iżrael - Irlanda;

                           —

                           l-Artikolu 8 tal-Ftehim Iżrael - Italja;

                           —

                           l-Artikolu 6 tal-Ftehim Iżrael - Latvja;

                           —

                           l-Artikolu VI tal-Ftehim Iżrael - Litwanja;

                           —

                           l-Artikolu VI tal-Ftehim Iżrael - Lussemburgu;

                           —

                           l-Artikolu VI tal-Ftehim Iżrael - Malta;

                           —

                           il-Paragrafu 7 tal-Anness għall-Ftehim Iżrael - Olanda;

                           —

                           l-Artikolu VI tal-Ftehim Iżrael - Polonja;

                           —

                           l-Artikolu 16 tal-Ftehim Iżrael - Portugall;

                           —

                           l-Artikolu 7 tal-Ftehim Iżrael - Rumanija;

                           —

                           l-Artikolu 6 tal-Ftehim Iżrael - Republika Slovakka;

                           —

                           l-Artikolu VI tal-Ftehim Iżrael - Slovenja;

                           —

                           l-Artikolu VI tal-Ftehim Iżrael - Spanja;

                           —

                           l-Artikolu 10 tal-Ftehim Iżrael - Żvezja;

                           —

                           l-Artikolu 8 tal-Ftehim tal-1975 Iżrael - Renju Unit;

                           —

                           l-Artikolu 8 tal-Ftehim tal-2001 Iżrael - Renju Unit.

         ANNESS III

      Lista ta’ stati oħra msemmija fl-Artikolu 2 ta’ dan il-Ftehim

               (a)

               Ir-Repubblika ta l-Iżlanda (skond il-Ftehim dwar iż-Żona Ekonomika Ewropea);

               (b)

               Il-Prinċipat tal-Liechtenstein (skond il-Ftehim dwar iż-Żona Ekonomika Ewropea);

               (ċ)

               Ir-Renju Norveġiż (skond il-Ftehim dwar iż-Żona Ekonomika Ewropea);

               (d)

               Il-Konfederazzjoni Żvizzera (skond il-Ftehim bejn il-Komunità Ewropea u l-Konfederazzjoni Żvizzera dwar it-Trasport tal-Ajru).


title: Deċiżjoni tal-Kunsill (PESK) 2017/1339 tas-17 ta' Lulju 2017 li temenda d-Deċiżjoni (PESK) 2016/849 dwar miżuri restrittivi kontra r-Repubblika Demokratika tal-Poplu tal-Korea

text:
               18.7.2017

               MT

               Il-Ġurnal Uffiċjali tal-Unjoni Ewropea

               L 185/51

         DEĊIŻJONI TAL-KUNSILL (PESK) 2017/1339
   tas-17 ta' Lulju 2017
   li temenda d-Deċiżjoni (PESK) 2016/849 dwar miżuri restrittivi kontra r-Repubblika Demokratika tal-Poplu tal-Korea
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra d-Deċiżjoni tal-Kunsill (PESK) 2016/849 tas-27 ta' Mejju 2016 dwar miżuri restrittivi kontra r-Repubblika Demokratika tal-Poplu tal-Korea u li tħassar id- Deċiżjoni 2013/183/PESK (1), u b'mod partikolari l-Artikolu 33 tagħha,
   Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fis-27 ta' Mejju 2016, il-Kunsill adotta d-Deċiżjoni (PESK) 2016/849.

               (2)

               F'konformità mal-Artikolu 33(1) tad-Deċiżjoni (PESK) 2016/849, il-Kunsill għandu jimplimenta modifiki għall-Anness I tagħha fuq il-bażi tad-determinazzjoni magħmula mill-Kunsill tas-Sigurtà tan-Nazzjonijiet Uniti (“KSNU”) jew mill-Kumitat tas-Sanzjonijiet.

               (3)

               Fil-5 ta' Ġunju 2017, il-Kumitat tal-KSNU, li twaqqaf skont ir-Riżoluzzjoni 1718 (2006) tal-Kunsill tas-Sigurtà tan-Nazzjonijiet Uniti, emenda l-entrati għal żewġ entitajiet soġġetti għal miżuri restrittivi.

               (4)

               Fit-2 ta' Ġunju 2017, il-KSNU żied 14-il persuna u erba' entitajiet mal-lista ta' persuni u entitajiet soġġetti għal miżuri restrittivi. Għalhekk dawk il-persuni u entitajiet żdiedu mal-Anness I tad-Deċiżjoni (PESK) 2016/849 permezz tad-Deċiżjoni ta' Implimentazzjoni tal-Kunsill (PESK) 2017/975 (2). Xi wħud minn dawk il-persuni u entitajiet għandhom għalhekk jitneħħew mill-Anness II tad-Deċiżjoni (PESK) 2016/849 peress li issa jinsabu ddeżinjati taħt l-Anness I.

               (5)

               L-Annessi I u II tad-Deċiżjoni (PESK) 2016/849 għandhom għalhekk jiġu emendati kif meħtieġ,

         ADOTTA DIN ID-DEĊIŻJONI:
   Artikolu 1
   L-Anness I tad-Deċiżjoni (PESK) 2016/849 huwa b'dan emendat kif jinsab fl-Anness I ta' din id-Deċiżjoni.
   Artikolu 2
   L-Anness II tad-Deċiżjoni (PESK) 2016/849 huwa b'dan emendat kif jinsab fl-Anness II ta' din id-Deċiżjoni.
   Artikolu 3
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, is-17 ta' Lulju 2017.

            Għall-Kunsill

            Il-President

         F. MOGHERINI

      (1)  ĠU L 141, 28.5.2016, p. 79.

      (2)  Id-Deċiżjoni ta' Implimentazzjoni tal-Kunsill (PESK) 2017/975 tat-8 ta' Ġunju 2017 li timplimenta d-Deċiżjoni (PESK) 2016/849 dwar miżuri restrittivi kontra r-Repubblika Demokratika Popolari tal-Korea (ĠU L 146, 9.6.2017, p. 145).

      ANNESS I
      Fl-Anness I tad-Deċiżjoni (PESK) 2016/849, l-entrati għall-persuni u l-entitajiet imsemmija hawn taħt huma sostitwiti kif ġej:
      A.   Persuni

                     Isem

                     Psewdonimu

                     Data tat-twelid

                     Data tad-deżinjazzjoni min-NU

                     Dikjarazzjoni tar-Raġunijiet

                     “2.

                     Ri Je-Son

                     Isem bil-Korean:

                        ;
                     Isem biċ-Ċiniż:

                     magħruf ukoll bħala Ri Che Son

                     1938

                     16.7.2009

                     Ministru tal-Industrija tal-Enerġija Atomika minn April 2014. Ex-Direttur tal-General Bureau of Atomic Energy (GBAE), l-aġenzija ewlenija li tmexxi l-programm nukleari tar-RDPK; iffaċilita diversi inizjattivi nukleari inkluża l-ġestjoni mill-GBAE taċ-Ċentru għar-Riċerka Nukleari ta' Yongbyon u l-Korporazzjoni tal-Kummerċ Namchongang.”

      B.   Entitajiet

                     Isem

                     Psewdonimu

                     Lokalità

                     Data tad-deżinjazzjoni min-NU

                     Informazzjoni oħra

                     “4.

                     Namchongang Trading Corporation

                     a) NCG, b) NAMCHONGANG TRADING, c) NAM CHON GANG CORPORATION, d) NOMCHONGANG TRADING CO., e) NAM CHONG GAN TRADING CORPORATION, f) Namhung Trading Corporation, g) Korea Daeryonggang Trading Corporation, h) Korea Tearyonggang Trading Corporation

                     a) Pyongyang, ir-Repubblika Demokratika tal-Poplu tal-Korea, b) Sengujadong 11-2/(jew Kwangbok-dong), Distrett ta' Mangyongdae, Pyongyang, ir-Repubblika Demokratika Popolari tal-Korea

                     16.7.2009

                     Namchongang hija kumpannija kummerċjali tar-RDPK subordinata għall-General Bureau of Atomic Energy (GBAE). In-Namchongang kienet involuta fl-akkwist ta' pompi tal-vakwu ta' oriġini Ġappuniża li ġew identifikati f'faċilità nukleari tar-RDPK, kif ukoll ta' akkwist relatat ma' oġġetti nukleari assoċjat ma' individwu Ġermaniż. Din kienet involuta wkoll mill-aħħar tas-snin 90 fix-xiri ta' tubi tal-aluminju u tagħmir ieħor speċifikament adattat għal programm ta' arrikkiment tal-uranju. Ir-rappreżentant tagħha huwa ex-diplomatiku li kien ir-rappreżentant tar-RDPK għall-ispezzjoni tal-impjanti nukleari ta' Yongbyon mill-IAEA fl-2007. L-attivitajiet ta' proliferazzjoni ta' Namchongang huma ta' tħassib kbir b'kunsiderazzjoni tal-attivitajiet passati ta' proliferazzjoni tar-RDPK. Numri tat-telefon: +850-2-18111, 18222 (ext. 8573). Numru tal-fax +850-2-381-4687.

                     15.

                     Green Pine Associated Corporation

                     a) Cho'ngsong United Trading Company; b) Chongsong Yonhap; c) Ch'o'ngsong Yo'nhap; d) Chosun Chawo'n Kaebal T'uja Hoesa; e) Jindallae; f) Ku'm- haeryong Company LTD; g) Natural Resources Development and Investment Corporation; h) Saeingp'il Company; i) National Resources Development and Investment Corporation; j) Saeng Pil Trading Corporation

                     a) c/o Reconnaissance General Bureau Headquarters, Hyongjesan-Guyok, Pyongyang, ir-ir-Repubblika Demokratika Popolari tal-Korea; b) Nungrado, Pyongyang, ir-Repubblika Demokratika Popolari tal-Korea; c) Rakrang No. 1 Rakrang District Pyongyang Korea, Chilgol-1 dong, Distrett ta' Mangyongdae, Pyongyang, ir-Repubblika Demokratika Popolari tal-Korea

                     2.5.2012

                     Green Pine Associated Corporation (“Green Pine”) assumiet ħafna mill-attivitajiet tal-Korea Mining Development Trading Corporation (KOMID). Il-KOMID ġiet iddeżinjata mill-Kumitat f'April 2009 u hija l-kummerċjant ewlieni fl-armi kif ukoll l-esportatur prinċipali tar-RDPK ta' oġġetti u tagħmir relatati ma' missili ballistiċi u armi konvenzjonali. Il-Green Pine hija responsabbli wkoll għal madwar nofs l-armi u materjal relatat esportat mir-RDPK. Il-Green Pine ġiet identifikata għal sanzjonijiet minħabba l-esportazzjoni ta' armi u materjal relatat mill-Korea ta' Fuq. Il-Green Pine tispeċjalizza fil-produzzjoni ta' inġenji u armamenti militari marittimi, bħal sottomarini, dgħajjes militari u sistemi ta' missili, u esportat torpedos u assistenza teknika lil impriżi Iranjani relatati mad-difiża. Numru tat-telefon: +850-2-18111(ext. 8327). Numru tal-fax +850-2-3814685 u +850-2-3813372. Indirizzi elettroniċi: pac@silibank.com u kndic@co.chesin.com.

                     46.

                     Strategic Rocket Force tal-Armata tal-Poplu Korean

                     Strategic Rocket Force; Strategic Rocket Force Command tal-AKP; Strategic Force; Strategic Forces

                     Pyongyang, RDPK

                     2.6.2017

                     Li Strategic Rocket Force tal-Armata tal-Poplu Korean għandha taħt idejha l-programmi kollha tal-missili ballistiċi tar-RDPK u hija responsabbli għall-isparar tal-missili SCUD u NODONG.”

      ANNESS II
      Fl-Anness II tad-Deċiżjoni (PESK) 2016/849 jitħassru l-entrati għall-persuni u l-entitajiet elenkati hawn taħt:

                  I.

                  Persuni u entitajiet responsabbli għall-programmi tar-RDPK relatati mal-armi nukleari, mal-missili ballistiċi, jew ma' armi oħrajn tal-qerda massiva jew persuni jew entitajiet li jaġixxu f'isimhom jew fuq id-direzzjoni tagħhom, jew entitajiet li jappartjenu lilhom jew huma kkontrollati minnhom.
                  A.   Persuni

                                 “6.

                                 PAEK Se-bong

                                 12.

                                 PAK To-Chun”

                  B.   Entitajiet

                                 “7.

                                 Strategic Rocket Forces”


title: 2005/570/KE: Deċiżjoni tal-Kunsill ta' l- 24 ta’ Ġunju 2005 li taħtar żewġ membri Ġermaniżi u żewġ membri supplenti Ġermaniżi fil-Kumitat tar-Reġjuni

text:
               31.12.2008

               MT

               Il-Ġurnal Uffiċjali ta’ l-Unjoni Ewropea

               247

         DEĊIŻJONI TAL-KUNSILL
   ta' l-24 ta’ Ġunju 2005
   li taħtar żewġ membri Ġermaniżi u żewġ membri supplenti Ġermaniżi fil-Kumitat tar-Reġjuni
   (2005/570/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 263 tiegħu,
   Wara li kkunsidra l-proposta mill-Gvern Ġermaniż,
   Billi:

               (1)

               Fit-22 ta' Jannar 2002 il-Kunsill adotta d-Deċiżjoni 2002/60/KE (1) li taħtar membri u membri supplenti tal-Kumitat tar-Reġjuni għall-perijodu mis-26 ta' Jannar 2002 sal-25 ta' Jannar 2006.

               (2)

               Il-postijiet ta' żewġ membri fil-Kumitat tar-Reġjuni saru vakanti wara li skadew il-mandati tas-Sur Stanislaw TILLICH u s-Sinjura Ulrike RODUST u l-postijiet ta' żewġ membri supplenti fil-Kumitat tar-Reġjuni saru vakanti wara li skadew il-mandati tas-Sur Volker SCHIMPFF u s-Sinjura Heide SIMONIS,

         IDDEĊIEDA KIF ĠEJ:
   Artikolu 1
   Dawn li ġejjin huma b'din maħtura fil-Kumitat tar-Reġjuni għall-bqija tal-mandat li għadu għaddej, jiġifieri sal-25 ta' Jannar 2006:

               (a)

               bħala membri:

                           Is-Sur Uwe DÖRING
                           Minister für Justiz, Arbeit und Europa des Landes Schleswig-Holstein
                           sabiex jissostitwixxi s-Sinjura Ulrike RODUST

                           Is-Sur Hermann WINKLER
                           Sächsischer Staatsminister und Chef der Staatskanzlei,
                           Mitglied des Sächsischen Landtages sabiex
                           jissostitwixxi s-Sur Stanislaw TILLICH

               (b)

               bħala membri supplenti:

                           Is-Sur Peter Harry CARSTENSEN
                           Ministerpräsident des Landes Schleswig-Holstein sabiex
                           jissostitwixxi s-Sinjura Heide SIMONIS

                           Is-Sur Georg MILBRADT
                           Ministerpräsident des Freistaates Sachsen,
                           Mitglied des Sächsischen Landtages
                           sabiex jissostitwixxi s-Sur Volker SCHIMPFF.

         Artikolu 2
   Din id-Deċiżjoni għandha tiġi pubblikata f’Il-Ġurnal Uffiċjali ta’ l-Unjoni Ewropea.
   Għandha tidħol fis-seħħ fid-data ta' l-adozzjoni tagħha.

      Magħmul fil-Lussemburgu, 24 ta’ Ġunju 2005.

            Għall-Kunsill

            Il-President

         L. LUX

      (1)  ĠU L 24, 26.1.2002, p. 38.


title: 2014/720/UE: Deċiżjoni tal-Kunsill tat- 13 ta' Ottubru 2014 li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat dwar l-Akkwist Pubbliku dwar l-adeżjoni tal-Montenegro mal-Ftehim Rivedut dwar l-Akkwist Pubbliku mill-Gvern

text:
               18.10.2014

               MT

               Il-Ġurnal Uffiċjali tal-Unjoni Ewropea

               L 300/51

         DEĊIŻJONI TAL-KUNSILL
   tat-13 ta' Ottubru 2014
   li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat dwar l-Akkwist Pubbliku dwar l-adeżjoni tal-Montenegro mal-Ftehim Rivedut dwar l-Akkwist Pubbliku mill-Gvern

      (2014/720/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Fl-4 ta' Novembru 2013, il-Montenegro applika għall-adeżjoni mal-Ftehim Rivedut dwar l-Akkwist Pubbliku (“il-GPA Rivedut”).

               (2)

               L-impenji tal-Montenegro dwar il-kopertura huma stabbiliti fl-offerta finali tiegħu, kif ippreżentata lill-Partijiet għall-GPA Rivedut fit-18 ta' Lulju 2014.

               (3)

               L-offerta finali tal-Montenegro tirrifletti l-iskeda ta' kopertura tal-Unjoni fl-Appendiċi I tal-GPA Rivedut. Għalhekk, hija sodisfaċenti u aċċettabbli. It-termini tal-adeżjoni tal-Montenegro, kif riflessi fl-Anness ta' din id-Deċiżjoni, se jkunu riflessi fid-deċiżjoni adottata mill-Kumitat dwar l-Akkwist Pubbliku (“il-Kumitat tal-GPA”) dwar l-adeżjoni tal-Montenegro.

               (4)

               L-adeżjoni tal-Montenegro mal-GPA Rivedut hija mistennija li tkun ta' kontribut pożittiv għal aktar ftuħ internazzjonali tas-swieq tal-akkwist pubbliku.

               (5)

               L-Artikolu XXII(2) tal-GPA Rivedut jipprovdi li kull Membru tad-WTO jista' jaderixxi mal-GPA Rivedut taħt termini li għandhom jiġu miftiehma bejn dak il-Membru u l-Partijiet, b'tali termini ddikjarati f'deċiżjoni tal-Kumitat tal-GPA.

               (6)

               Għaldaqstant, huwa neċessarju li tiġi stabbilita l-pożizzjoni li għandha tittieħed f'isem l-Unjoni fil-Kumitat tal-GPA relattivament għall-adeżjoni tal-Montenegro,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f'isem l-Unjoni fil-Kumitat dwar l-Akkwist Pubbliku hija li tiġi approvata l-adeżjoni tal-Montenegro mal-Ftehim Rivedut dwar l-Akkwist Pubbliku mill-Gvern, suġġett għal termini speċifiċi ta' adeżjoni stabbiliti fl-Anness ta' din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, it-13 ta' Ottubru 2014.

            Għall-Kunsill

            Il-President

         M. MARTINA

      ANNESS
      TERMINI TAL-UE GĦALL-ADEŻJONI TAL-MONTENEGRO MAL-GPA RIVEDUT (1)

      Mal-adeżjoni tal-Montenegro mal-GPA Rivedut, il-punt 2 tat-Taqsima 2 (L-awtoritajiet kontraenti tal-Gvern Ċentrali tal-Istati Membri tal-UE) tal-Anness 1 tal-Appendiċi I tal-Unjoni Ewropea għandu jaqra kif ġej:

                     “2.

                     Għall-oġġetti, servizzi, fornituri u provvedituri ta' servizzi ta' Iżrael u Montenegro, l-akkwist mill-awtoritajiet kontraenti tal-gvern ċentrali li ġejjin.”

      Mal-adeżjoni tal-Montenegro mal-GPA Rivedut, it-Taqsima 2 tal-Anness 6 għandha taqra kif ġej:

                     “2.

                     Il-kuntratti għal konċessjonijiet ta' xogħlijiet, meta jingħataw minn entitajiet tal-Anness 1 u 2, huma inklużi taħt ir-reġim ta' trattament nazzjonali għall-provvedituri tas-servizz ta' kostruzzjoni tal-Islanda, Liechtenstein, in-Norveġja, il-Pajjiżi l-Baxxi għan-nom ta' Aruba, l-Isvizzera u l-Montenegro, sakemm il-valur tagħhom ikun daqs jew jaqbeż 5 000 000 SDR u għall-provvedituri tas-servizz ta' kostruzzjoni tal-Korea; sakemm il-valur tagħhom ikun daqs jew jaqbeż 15 000 000 SDR.”

         (1)  In-numerazzjoni tal-Iskedi ta' kopertura tal-Partijiet għall-GPA Rivedut inbidlet mis-segretarjat tad-WTO bi ftehim mal-Partijiet tal-GPA Rivedut. In-numerazzjoni użata f'dan l-Anness tikkorrispondi għan-numerazzjoni tal-aħħar kopja ċċertifikata u vverifikata tal-iskedi ta' kopertura tal-Partijiet għall-GPA Rivedut, li ntbagħtet mid-WTO lill-Partijiet tal-GPA Rivedut permezz ta' notifika uffiċjali u tinsab f'dan is-sit: http://www.wto.org/english/tratop_e/gproc_e/gp_app_agree_e.htm#revisedGPA In-numerazzjoni tal-iskedi ta' kopertura tal-Partijiet għall-GPA Rivedut ippublikat fil-ĠU L 68, 7.3.2014, p. 2 hija obsoleta.


title: Deċiżjoni tal-Kunsill tal-14 ta’ Settembru 2015 li ġġedded il-Bord Amministrattiv taċ-Ċentru Ewropew għall-Iżvilupp ta’ Taħriġ Vokazzjonali

text:
               16.9.2015

               MT

               Il-Ġurnal Uffiċjali tal-Unjoni Ewropea

               C 305/2

         DEĊIŻJONI TAL-KUNSILL
   tal-14 ta’ Settembru 2015
   li ġġedded il-Bord Amministrattiv taċ-Ċentru Ewropew għall-Iżvilupp ta’ Taħriġ Vokazzjonali
   (2015/C 305/03)
   IL-KUNSILL TAL-UNJONI EWROPEA,
   Wara li kkunsidra r-Regolament tal-Kunsill (KEE) Nru 337/75 tal-10 ta’ Frar 1975 li jistabbilixxi ċ-Ċentru Ewropew għall-Iżvilupp ta’ Taħriġ Vokazzjonali, u b’mod partikolari l-Artikolu 4 tiegħu (1),
   Wara li kkunsidra ż-żewġ persuni nnominati mibgħuta lill-Kunsill mill-Kummissjoni rigward ir-rappreżentanti ta’ min iħaddem,
   Billi:

               (1)

               Bid-Deċiżjoni tiegħu tal-14 ta’ Lulju 2015 (2), il-Kunsill ħatar il-membri tal-Bord Amministrattiv taċ-Ċentru Ewropew għall-Iżvilupp ta’ Taħriġ Vokazzjonali għall-perijodu mit-18 ta’ Settembru 2015 sas-17 ta’ Settembru 2018. Madankollu din id-Deċiżjoni ma kinitx tinkludi l-membri kollha li għandhom jinħatru.

         IDDEĊIEDA KIF ĠEJ:
   Artikolu 1
   Il-persuni li ġejjin huma b’dan maħtura membri tal-Bord Amministrattiv taċ-Ċentru Ewropew għall-Iżvilupp ta’ Taħriġ Vokazzjonali għall-bqija tal-mandat tiegħu, li jintemm fis-17 ta’ Settembru 2018:
   RAPPREŻENTANTI TAL-ORGANIZZAZZJONIJIET TA’ MIN IĦADDEM:

               KROAZJA

               Is-Sur Ivica ZELIĆ

               MALTA

               Is-Sur Mario SPITERI

         Artikolu 2
   Din id-Deċiżjoni għandha tiġi ppubblikata, għall-informazzjoni, f’Il-Ġurnal Uffiċjali tal-Unjoni Ewropea.

      Magħmul fi Brussell, l-14 ta’ Settembru 2015.

            Għall-Kunsill

            Il-President

         J. ASSELBORN

      (1)  ĠU L 39, 13.2.1975, p. 1.

      (2)  ĠU C 232, 16.7.2015, p. 2.


title: 2005/688/KE: Deċiżjoni tal-Kunsill tat- 3 ta’ Ottubru 2005 li taħtar membru supplenti tal-Kumitat tar-Reġjuni

text:
               31.12.2008

               MT

               Il-Ġurnal Uffiċjali ta’ l-Unjoni Ewropea

               310

         DEĊIŻJONI TAL-KUNSILL
   tat-3 ta’ Ottubru 2005
   li taħtar membru supplenti tal-Kumitat tar-Reġjuni
   (2005/688/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 263 tiegħu,
   Wara li kkunsidra l-proposta mill-Gvern Olandiż,
   Billi:

               (1)

               Fit-22 ta’ Jannar 2002 il-Kunsill adotta d-Deċiżjoni 2002/60/KE (1) li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2002 sal-25 ta' Jannar 2006.

               (2)

               Il-post ta' membru supplenti tal-Kumitat tar-Reġjuni sar vakanti wara r-riżenja tas-Sur G.B.M. LEERS,

         IDDEĊIEDA KIF ĠEJ:
   Artikolu 1
   Is-Sur C.H.J. LAMERS,
   Burgemeester van Houten,
   huwa b'dan maħtur bħala membru supplenti tal-Kumitat tar-Reġjuni biex jieħu post is-Sur G.B.M. LEERS għall-kumplament tal-mandat tiegħu, li jintemm fil-25 ta' Jannar 2006.
   Artikolu 2
   Din id-Deċiżjoni għandha tiġi ppubblikata f’Il-Ġurnal Uffiċjali ta’ l-Unjoni Ewropea.
   Hija għandha jkollha effett mill-jum ta’ l-adozzjoni tagħha.

      Magħmul fi Brussell, 3 ta’ Ottubru 2005.

            Għall-Kunsill

            Il-President

         D. ALEXANDER

      (1)  ĠU L 24, 26.1.2002, p. 38.


title: 2014/646/PESK: Deċiżjoni tal-Kumitat Politiku u ta' Sigurtà EUFOR RCA/5/2014 tal- 24 ta' Lulju 2014 dwar l-aċċettazzjoni ta' kontribuzzjonijiet tal-Istati terzi għall-operazzjoni militari tal-Unjoni Ewropea fir-Repubblika Ċentru-Afrikana (EUFOR RCA)

text:
               6.9.2014

               MT

               Il-Ġurnal Uffiċjali tal-Unjoni Ewropea

               L 267/8

         DEĊIŻJONI TAL-KUMITAT POLITIKU U TA' SIGURTÀ EUFOR RCA/5/2014
   tal-24 ta' Lulju 2014
   dwar l-aċċettazzjoni ta' kontribuzzjonijiet tal-Istati terzi għall-operazzjoni militari tal-Unjoni Ewropea fir-Repubblika Ċentru-Afrikana (EUFOR RCA)

      (2014/646/PESK)

   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea, u b'mod partikolari t-tielet paragrafu tal-Artikolu 38 tiegħu,
   Wara li kkunsidra d-Deċiżjoni tal-Kunsill 2014/73/PESK tal-10 ta' Frar 2014 dwar operazzjoni militari tal-Unjoni Ewropea fir-Repubblika Ċentru-Afrikana (EUFOR RCA) (1), u b'mod partikolari l-Artikolu 8(2) tagħha,
   Billi:

               (1)

               Skont l-Artikolu 8(2) tad-Deċiżjoni 2014/73/PESK, il-Kunsill awtorizza lill-Kumitat Politiku u ta' Sigurtà (KPS) biex jieħu d-deċiżjonijiet rilevanti dwar l-aċċettazzjoni ta' kontribuzzjonijiet proposti minn Stati terzi.

               (2)

               Wara r-rakkomandazzjoni dwar kontribuzzjoni mis-Serbja mill-Kmandant tal-Operazzjoni tal-UEFOR RCA u l-parir mill-Kumitat Militari tal-Unjoni Ewropea, il-kontribuzzjoni mis-Serbja għandha tiġi aċċettata.

               (3)

               F'konformità mal-Artikolu 5 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tipparteċipax fl-elaborazzjoni u fl-implementazzjoni ta' deċiżjonijiet u azzjonijiet tal-Unjoni li jkollhom implikazzjonijiet ta' difiża,

         ADOTTA DIN ID-DEĊIŻJONI:
   Artikolu 1
   1.   Il-kontribuzzjoni mis-Serbja għall-operazzjoni militari tal-Unjoni Ewropea fir-Repubblika Ċentru-Afrikana (EUFOR RCA) hija aċċettata u hija kkunsidrata bħala sinifikanti.
   2.   Is-Serbja hija eżentata minn kontribuzzjonijiet finanzjarji għall-baġit tal-EUFOR RCA.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, l-24 ta' Lulju 2014.

            Għall-Kumitat Politiku u ta' Sigurtà

            Il-President

         W. STEVENS

      (1)  ĠU L 40, 11.2.2014, p. 59.


title: Deċiżjoni tal-Kunsill 2013/515/PESK tal- 21 ta’ Ottubru 2013 li temenda d-Deċiżjoni tal-Kunsill 2010/638/PESK dwar miżuri restrittivi kontra r-Repubblika tal-Ginea

text:
               22.10.2013

               MT

               Il-Ġurnal Uffiċjali tal-Unjoni Ewropea

               L 280/25

         DEĊIŻJONI TAL-KUNSILL 2013/515/PESK
   tal-21 ta’ Ottubru 2013
   li temenda d-Deċiżjoni tal-Kunsill 2010/638/PESK dwar miżuri restrittivi kontra r-Repubblika tal-Ginea
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
   Billi:

               (1)

               Fil-25 ta’ Ottubru 2010, il-Kunsill adotta d-Deċiżjoni 2010/638/PESK (1).

               (2)

               Abbażi ta’ rieżami tad-Deċiżjoni 2010/638/PESK, il-miżuri restrittivi għandhom jiġu estiżi sas-27 ta’ Ottubru 2014.

               (3)

               Id-Deċiżjoni 2010/638/PESK għandha għalhekk tiġi emendata skont dan,

         ADOTTA DIN ID-DEĊIŻJONI:
   Artikolu 1
   Fl-Artikolu 8 tad-Deċizjoni 2010/638/PESK, il-paragrafu 2 huwa sostitwit b’dan li ġej:

      “2.   Din id-Deċiżjoni għandha tapplika sas-27 ta’ Ottubru 2014. Hija għandha tinżamm taħt rieżami kostanti. Hija tista’ tiġġedded jew tiġi emendata, kif adatt, jekk il-Kunsill iqis li l-objettivi tagħha ma jkunux intlaħqu.”.

   Artikolu 2
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fil-Lussemburgu, il-21 ta’ Ottubru 2013.

            Għall-Kunsill

            Il-President

         C. ASHTON

      (1)  Deċiżjoni 2010/638/PESK tal-25 ta’ Ottubru 2010 dwar miżuri restrittivi kontra r-Repubblika tal-Ginea (ĠU L 280, 26.10.2010, p. 10).


title: Id-Deċiżjoni tal-Kunsill tat-8 ta’ Ottubru 2002 illi temenda Deċiżjoni 98/509/KE fuq il-konklużjoni ta’ Ftehim fuq għarfien xilxieni li għandu x’jaqsam ma’ qbil fl-istima bejn il-Komunità Ewropea u New Zealand (2002/801/KE)

text:
Avviż Legali Importanti

|

32002D0801

Official Journal L 278 , 16/10/2002 P. 0020 - 0020

		Id-Deċiżjoni tal-Kunsilltat-8 ta’ Ottubru 2002illi temenda Deċiżjoni 98/509/KE fuq il-konklużjoni ta’ Ftehim fuq għarfien xilxieni li għandu x’jaqsam ma’ qbil fl-istima bejn il-Komunità Ewropea u New Zealand(2002/801/KE)IL-KUNSILL TA’ L-UNJONI EWROPEA,Wara li kkunsidra T-Trattat li jistabilixxi il-Komunità Ewropea, u b’mod partikolari Artikolu 133 flimkien ma’ l-Artikolu 300(2), l-ewwl paragrafu ta’ taħtu, l-ewwel sentenza, u l-Artikolu 300(3),l-ewwel paragrafu ta’ taħtu, l-ewwel sentenza, u (4) ta’ dan,Wara li kkunsidra il-proposta magħmula mill-Kummissjoni,billi:Sabiex jiġi assigurat it-tħaddim effiċjenti ta’ l-Ftehim fuq għarfien xilxieni li għandu x’jaqsam ma’ qbil fl-istima bejn il-Komunità Ewropea u New Zealand [1] (aktar il-quddiem imsejjaħ il- "Ftehim") huwa mehtieġ illi tiġi emendata Deċiżjoni 98/509/KE [2] sabiex il-Kummissjoni tiġi mogħtija s-setgħa li tieħu l-miżuri kollha meħtieġa biex il-Ftehim ikun imħaddem,IDDEĊIEDA DAN LI ĠEJ:Artikolu waħdieniL-Artikolu 3 ta’ Deċiżjoni 98/509/KE jiġi mwaqqa’ u minfloku jitqiegħed dan li ġej:"L-Artikolu 31. Il-Kummissjoni sejra tirrapreżenta lill-Komunità fil-Kumitat Imħallat provdut fl-Artikolu 12 al-Ftehim, assistita mill-Kumitat speċjali maħtur mill-Kunsill. Il-Kummissjoni sejra tgħaddi, wara konsultazzjoni ma’ dan il-Kumitat speċjali, għall-appuntamenti, notifikazzjonijiet, bdil reċiproku ta’ informazzjoni u talb għal informazzjoni speċifikata fil-Ftehim.2. Il-qagħda tal-Komunità fil-Kumitat Imħallat tkun determinata mill-Kummissjoni, wara kosultazzjoni mal-Kumitat speċjali msemmi fil-paragrafu 1."Magħmul fil-Lussemburgu, fit-8 ta’ Ottubru 2002.Għall-KunsillIl-PresidentT. Pedersen[1] ĠU L 229, 17.08.98, p. 62.[2] ĠU L 229, 17.08.98, p. 61.--------------------------------------------------


title: 2010/706/UE: Deċiżjoni tal-Kunsill tat- 3 ta’ Ġunju 2010 dwar l-iffirmar, f’isem l-Unjoni Ewropea, tal-Ftehim bejn l-Unjoni Ewropea u l-Ġeorġja dwar il-faċilitazzjoni tal-ħruġ ta’ viżi

text:
               24.11.2010

               MT

               Il-Ġurnal Uffiċjali tal-Unjoni Ewropea

               L 308/1

         DEĊIŻJONI TAL-KUNSILL
   tat-3 ta’ Ġunju 2010
   dwar l-iffirmar, f’isem l-Unjoni Ewropea, tal-Ftehim bejn l-Unjoni Ewropea u l-Ġeorġja dwar il-faċilitazzjoni tal-ħruġ ta’ viżi
   (2010/706/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-punt (a) tal-Artikolu 77(2), flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Fis-27 ta’ Novembru 2008 l-Kunsill awtorizza lill-Kummissjoni tiftaħ negozjati mal-Ġeorġja dwar ftehim bejn l-Unjoni Ewropea u l-Ġeorġja dwar il-faċilitazzjoni tal-ħruġ ta’ viżi (minn hawn ‘il quddiem imsejjaħ “il-Ftehim”). In-negozjati ġew konklużi b’suċċess u l-Ftehim ġie inizjalat fil-25 ta’ Novembru 2009.

               (2)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li fih ir-Renju Unit mhuwiex qed jieħu sehem, f’konformità mad-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u l-Irlanda ta’ Fuq biex jieħdu parti f’xi dispożizzjonijiet tal-acquis ta’ Schengen (1); għalhekk ir-Renju Unit mhuwiex qed jieħu sehem fl-adozzjoni tagħha u mhuwiex marbut biha jew suġġett għall-applikazzjoni tagħha.

               (3)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li fih l-Irlanda mhijiex qed tieħu sehem, f’konformità mad-Deċiżjoni tal-Kunsill 2002/192/KE tat-28 ta’ Frar 2002 dwar it-talba tal-Irlanda biex tieħu sehem f’xi dispożizzjonijiet tal-acquis ta’ Schengen (2); għalhekk l-Irlanda mhijiex qed tieħu sehem fl-adozzjoni tagħha u mhijiex marbuta biha jew suġġetta għall-applikazzjoni tagħha.

               (4)

               F’konformità mal-Artikolu 1 u 2 tal-Protokoll dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta’ din id-Deċiżjoni u mhijiex marbuta biha jew suġġetta għall-adozzjoni tagħha.

               (5)

               Il-Ftehim għandu jiġi ffirmat suġġett għall-konklużjoni tiegħu,

         ADOTTA DIN ID-DEĊIŻJONI:
   Artikolu 1
   L-iffirmar tal-Ftehim bejn l-Unjoni Ewropea u l-Ġeorġja dwar il-faċilitazzjoni tal-ħruġ ta’ viżi (minn hawn ’il quddiem imsejjaħ “il-Ftehim”) huwa b’dan approvat f’isem l-Unjoni, suġġett għall-konklużjoni tal-imsemmi Ftehim (3).
   Artikolu 2
   Il-President tal-Kunsill b’dan huwa awtorizzat li jaħtar il-persuna jew persuni li jkollhom is-setgħa li jiffirmaw il-Ftehim f’isem l-Unjoni suġġett għall-konklużjoni tiegħu.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, it-3 ta’ Ġunju 2010.

            Għall-Kunsill

            Il-President

         A. PÉREZ RUBALCABA

      (1)  ĠU L 131, 1.6.2000, p. 43.

      (2)  ĠU L 64, 7.3.2002, p. 20.

      (3)  It-testi tal-Ftehim, tal-Protokoll u tad-Dikjarazzjonijiet se jiġu ppubblikati flimkien mad-Deċiżjoni dwar konklużjoni tal-Ftehim.